Meta kien iddendel ma' djul Keith Schembri

Lejlet l-elezzjoni tal-2017, Joseph Muscat ttanta jbeżżana bl-elezzjoni mill-ġdid tal-PN fil-gvern.

Il-kuntest kien intervista televiżiva li kien għamillu Saviour Balzan meta dan staqsih kienx bi ħsiebu jżomm lil Keith Schembri f'postu.

Joseph Muscat wieġeb billi fakkarna li Lawrence Gonzi kien ħatar — skużi — social worker bħala chief of staff tiegħu.

Jaqq.

Konna fhimna x'ried jgħid biha.

Xogħol is- social worker hu li jieħu ħsieb dawk li huma l-aktar vulnerabbli fis-soċjetà tagħna.

Xogħolu hu li jikkoreġi l-inugwaljanzi f'dawk li huma pagi, li jara li l-ġid jitqassam b'mod ġust, li l-kilba għall-profitti tkun kontrollata biex ma jbatux l-emarġinati u ma jibqa' lura kemm jista' jkun ħadd.

Joseph Muscat kien ħatar iċ- chief of staff tiegħu: negozjant li jifhem il-ħtiġijiet tan-negozju, li jsib tarf tax-xkiel fuq in-negozju u li jassigura li l-iżviluppaturi u l-investituri jingħataw il-libertà li jkunu jridu.

M'għamel ebda riferenza għall-isfidi li qed ikollna fit-tħaris tal-ambjent.

Ebda diskors dwar id-dinjità tal-bniedem, ebda kelma dwar id-drittijiet tal-ħaddiema u dwar l-inklużjoni soċjali u l-ġustizzja.

Anzi, dawn l-ideat għażel li jiddieħak bihom.

Agħtu daqqa t'għajn lejn dan il-filmat. https://manueldelia.com/wp-content/uploads/2019/11/WhatsApp-Video-2019-11-25-at-00.25.08.mp4 Issa, wara li għaddew ftit aktar minn sentejn, nistgħu nintebħu fejn wassalna l-ħolqien tal-mostri tal-libertinaġġ, tal-kilba bla kontroll għall-flus u tat-twarrib ta' kull kunsiderazzjoni soċjali.

Din m'hix biss kwistjoni dwar il-fatt li Joseph Muscat iridha ta' soċjalista – għax il-fatti juru mod ieħor.

Din hi problema li xi darba kemm hu kif ukoll il-partit tiegħu jkollhom isibu tarfha.

It-tfittxija tal-profitti li jkunu nixfin mill-etika hi mostrosità.

M'hemmx dubju li lill-investituri u lill-iżviluppaturi neħtieġuhom biex jitkattar l-ġid fil-pajjiż u li neħtieġu gvern li dan kollu jifhmu sewwa.

Iżda jekk gvern ikun jeħtieġ li jifhem dan biss, ma jkollna bżonn ta' ebda gvern u l-pajjiż ikun jista' jibda' jitmexxa minn xi kamra f' Portomaso.

Il-gvern qiegħed hemm biex jiżgura li ħadd ma jibqa' lura u dan ifisser li jkun jeħtieġ li l-kilba għall-profitti tkun kontrollata biex b'hekk il-ġid jitqassam kemm jista' jkun fost kulħadd.

Fi kliem ieħor, li kieku l-prim ministru kellu social worker bħala chief of staff, ma kienx jispiċċa fil-gwaj li kaxkru għal ġo fiha Keith Schembri.

Previous: Evarist Bartolo: jekk tieqaf nofs triq ikun aħjar li kieku t-triq ma tkun qsamtha xejn Next: Jinkiser is-skiet window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Niżguraw li ntemmu dak li bdejna

Min jaħseb li dawk li jagħtu l-vot tagħhom lill-Partit Laburista huma nies maħkumin b'mentalità tribali li m'għandhomx il-ħila jaslu għal ġudizzju msejjes fuq il-moralità, mhux biss ikun qed jiżbalja bl-ikraħ, iżda jkun qed juri wkoll li hu stess huwa maħkum minn din il-mentalità u li hu stess m'għandux il-ħila li jagħmel ġudizzju morali.

M'hemm ebda rabta bejn dawk li jivvutaw Labour, bejn dawk li jidilettaw bit- trolling fuq il-media soċjali u bejn dawk li jagħlqu għajnejhom u jsoddu widnejhom għal dak kollu li hu minn ewl id-dinja.

It-tendenza li għandhom dawk li l-allegazzjonijiet ta' korruzzjoni jew ta' imġieba ħażina ta' sikwit ifarfruhom taħt it-tapit, m'hix waħda li tgħodd biss għal dawk li jivvutaw Labour.

Kemm il-darba nagħżlu li nanalizzaw ir-realtà politika attwali tal-pajjiż permezz tal-għodda tal-polarizzazzjoni, tal-partiġġjaniżmu u tal-preġudizzju tribali, minflok nibdew biex infejquha, l-ferita inkunu qed nagħmluha aktar fonda.

Aħna u nissieltu favur il-ġustizzja li jeħtieġ dan il-pajjiż, jeħtieġ li naħsbu għal dak li ser jiġri wara li din il-ġustizzja tkun seħħet.

M'hemmx dubju li l-korrotti jeħtieġ li jħallsu ta' għemilhom.

Min joqtol jeħtieġ li jiġi kastigat bl-aħrax.

Il-ferita ma nkunu qatt nistgħu ndewwuha jekk tibqa' tirrenja l-impunità.

Għalija huwa ċar ħafna li jekk, bis-saħħa tal-ġrajjiet li qed iseħħu bħalissa, l-minoranza fil-pajjiż ser iġġib ruħħa b'mod trionfalistiku għaliex tkun tħoss li r-realtajiet maħmuġin u korrotti li hawn madwarna kienet intebħet bihom ferm qabel il-kotra tal-poplu u jkun hemm min ipinġi kollox bħala taqtiegħa politika tribali bejn ir-rebbieħa u t-telliefa, nistgħu nibqgħu ċerti li s-sitwazzjoni fil-pajjiż se teħżien u mhux titjieb.

Jiżbalja min jassumi li dawk li vvutaw Labour fl-2017 m'għandhomx il-ħila li jagħmlu ġudizzju msejjes fuq il-morali.

Fl-2017, mhux kull minn ivvota Labour għamel dan għax deherlu li l-korruzzjoni f'livell ministerjali hi moralment aċċettabbli.

Mhux kull minn ivvota Labour fl-2017 għamel dan minkejja li kien jaf li Keith Schembri u Konrad Mizzi huma mċappsin bil-korruzzjoni.

Ejjew ngħarblu l-kuntest.

F'Malta jidher li m'għadniex inħabblu rasna wisq dwar allegazzjonijiet ta' korruzzjoni.

Dawn l-allegazzjonijiet kienu jinbtu taħt kull gvern, iżda nistgħu ngħidu li, fi żmien gvernijiet tal-PN, il-korruzzjoni fl-aktar livelli għoljin kienet taħt kontroll u kull meta kienet tinkixef xi korruzzjoni r-reazzjoni tal-Oppożizzjoni Laburista kienet tkun waħda qawwija u kategorika.

Xi drabi, bħala Oppożizzjoni kienet iġġib ruħħa b'mod inaċċettabbli.

Iżda xi drabi oħrajn, kien ikollha raġun.

U minkejja dan kollu, l-partitarji tal-PN xorta waħda kellhom it-tendenza li jgħaddsu rashom fir-ramel u jibqgħu jappoġġjaw ministru tal-gvern tagħhom li dan kien ikun ġie kritikat minn tal-Labour dwar allegata korruzzjoni.

John Dalli huwa eżempju klassiku.

Ma tantx hawn ġurnalisti u kritiċi tal-kalibru ta' Daphne Caruana Galizia.

Il-PN baqa' jagħti l-appoġġ tiegħu lil John Dalli jew għenu biex politikament jibqa' fil-wiċċ minkejja l-fatt li l-imġieba tiegħu kienet għarrqet lir-reputazzjoni tal-partit.

X'qed nipprova ngħid?

Qed ngħid li ġaladarba l-partitarji Nazzjonalisti wrew it-tendenza li jgħoddsu rashom fir-ramel, ifarfru l-kritika tal-oppożizzjoni dwar wieħed minn tagħhom għal taħt it-tapit u jibqgħu jappoġġjawh, m'hemm ebda raġuni għaliex m'għandniex nistennew imġieba simili mingħand il-partitarji Laburisti.

Madankollu ħażin nagħmlu jekk naħsbu li dawk li vvutaw Labour fl-2017 se jaslu biex saħansitra jiġġustifikaw il-qtil.

Għal sentejn sħaħ, kemm ilha li ġiet assassinata Daphne, mexxejna kampanja msejsa fuq il-konvinzjoni li nqatlet għaliex kienet tikkritika lill-gvern u tikxef il-korruzzjoni tiegħu.

Partitarji Laburisti kienu xettiċi dwar dan u kien hemm minn fosthom li saħansitra xliena li konna qed "nistrumentalizzaw" il-mewt ta' xi ħadd għall-vantaġġ politiku.

Dawn ikkonvinċew ruħħom li, wara ħamsa u għoxrin sena fil-gvern, tal-PN kienu qed jippretendu li għandhom xi dritt divin li jiggvernaw.

Ikkonvinċew ruħħom ukoll li dawk li kienu qed jixlu lill-politiċi tal-Labour bil-korruzzjoni kienu qed jippruvaw jaffermaw dan id-dritt divin.

Din kienet il-perċezzjoni tal-votanti Laburisti dwar il-kampanja Nazzjonalista kontra l-korruzzjoni ta' żmien Simon Busuttil.

L-effett kien li dawn il-votanti spiċċaw biex ingħaqdu b'mod tant massiċċ kontra din il-kampanja li lanqas biss seta' jgħaddilhom minn moħħhom li Joseph Muscat kien qed jagħti kenn lil ministri korrotti.

Ikollna nammettu wkoll li fost il-poplu Malti jeżistu elementi li jiġu jaqgħu u jqumu mill-korruzzjoni.

U hemm uħud minn fost il-votanti taż-żewġ partiti li saħansitra l-korruzzjoni jammirawha.

Għaldaqstant b'din il-mentalità ta' assedju, għal dawn l-aħħar sentejn ir-rabta bejn l-qtil ta' Daphne Caruana Galizia mal-akkużi ta' korruzzjoni kontra Joseph Muscat u l-gvern tiegħu, l-partitarji tal-Labour qisuha biss bħala attentat biex lill-Partit Laburista jitneħħielu l-jedd leġittimu u demokratiku li jiggverna.

U għal sentejn sħaħ, ma kien hemm ċaqlieq ta' xejn.

Kien biss meta ġie arrestat Yorgen Fenech li assistejna bidla fix-xenarju: f'dan l-istadju, bosta kienu dawk li bdew jintebħu.

M'għandniex xi ngħidu, Yorgen Fenech għandu jitqies bħala persuna innoċenti sakemm ma jiġix pruvat il-kuntrarju.

Iżda jkollna nammettu li, fl-imħuħ ta' dawk li lesti li jirraġunaw u hu liema hu l-partit li appoġġjaw fl-2017, l-arrest tiegħu wassal biex bosta jibdew jifhmu li Daphne kienet tabilħaqq inqatlet minħabba l-korruzzjoni tar-reġim ta' Muscat.

Fl-imħuħ tan-nies minn kull aspett tal-ħajja, l-arrest ta' Yorgen Fenech ma fissirx li dan il-bniedem huwa ħati.

Madankollu dan l-arrest ikkonfermalhom li l-Pulizija, taħt gvern Laburista, jidhrilha li l-motiv wara l-qtil ta' Daphne kien tabilħaqq il-korruzzjoni tar-reġim ta' Muscat.

Daphne nqatlet minħabba x-xogħol li kienet qiegħda tagħmel.

In-nies dan fehmitu.

Hi x'inhi l-fehma tiegħek dwar il-mentalità tal-partitarji Laburisti, dawn ċertament huma nies li jinkwietaw kull meta jseħħ qtil.

Illum m'għadniex ninkwietaw daqs kemm konna ninkwietaw dari dwar il-korruzzjoni minħabba n-numru kbir ta' każi ta' korruzzjoni li kellna.

U ma dan l-aspett jeħtieġ li jiżdied il-fatt li l-kultura tagħna tagħlaq għajn waħda għall-korruzzjoni, biex ma ngħidx li tapprovaha.

Madankollu meta jseħħu assassinji politiċi, lil dawn ma nittollerawhomx.

Għall-grazzja t'Alla ma kellniex wisq minn dawn.

Huwa minnu li lil Karin Grech u lil Raymond Caruana, ż-żewġ partiti għamluhom l-eroj "tagħhom" u niddubita kemm, mal-mogħdija taż-żmien, jista' jkun hemm min jgħaddilu minn rasu li jgħid li dawn iż-żewġ vittmi kienu qed jistednuha jew kien ħaqqhom li jinqatlu.

Iżda fil-konfront ta' Daphne Caruana Galizia għadna nisimgħu diskors oxxen bħal dan, għalkemm nies bħal dawn qed jonqsu b'rata mgħaġġla ma' kull ġurnata li tgħaddi.

Is-skiet li jtarrax minn naħa tal-Partit Laburista wara l-arrest ta' Yorgen Fenech kien sinjifikanti u seħħew sinjali li dan l-arrest ħeles lill-fatti dwar il-qtil ta' Daphne mix-xkiel tat-tribalità u daħħalhom fis-saltna tar-realtà oġġettiva.

Bosta kienu dawk il-partitarji li waqgħu fil-muta.

Wħud minnhom sa waslu biex bdew jagħmlu distinzjoni bejn il-Partit Laburista u l-mexxej preżenti.

Oħrajn tkellmu b'mod anonimu mal-istampa u kixfu x-xquq li bdew ifeġġu fit-tmexxija tal-partit.

F'dan l-istadju, ħażin jagħmel min joħroġ ixejjer il-bnadar tar-rebħa.

Dak li qed iseħħ bħalissa – għalkemm pożittiv u nkoraġġanti minnu nnifsu – m'għandniex inqisuħ bħala xi telfa għall-għadu.

Meta jirbaħ is-sewwa, l-uniċi telliefa huma dawk li fittxew li joħonqu l-verità.

Għalkemm kien hemm bosta li damu biex intebħu l-verità fejn kienet, dan ma jfissirx li dawn kienu kompliċi fis-soppressjoni tagħha.

Aħna u nagħmlu l-isforzi tagħna biex inħajru aktar nies jingħaqdu magħna b'riżq il-ġustizzja, lanqas biss għandu jgħaddilna minn moħħna li nippruvaw nikkastigaw lil ħaddieħor b'mod kollettiv.

Jekk ifettlilna nagħmlu hekk, inkunu qed nisparaw fuq saqajna.

Għalkemm dejjem bqajna konsistenti fid-determinazzjoni tagħna li nilħqu l-miri li waqgħu fuq ħoġorna hekk kif ġejna f'sensina dakinhar li ġiet assassinata Daphne, jeħtieġ niftakru li xogħolna ma bediex dakinhar li nqatlet.

Xogħolna kien inbeda' meta kienet għadha ħajja u fiż-żmien li hi kienet tilmenta mill-fatt li Malta kienet qed titlef in-normalità tagħha u tarmi l-baħar ir-raġuni u l-ġustizzja b'riżq ir-regħba, l-korruzzjoni u l-impunità istituzzjonalizzata.

Dan il-proċess kien inbeda' minn Daphne u minn oħrajn u aħna jeħtieġ li nkompluh u nġibuh fi tmiemu.

Mhux biżżejjed li naraw li ssir ġustizzja ma' dawk li qatluha.

Jeħtieġ ukoll li niżguraw li Malta terġa' ssir pajjiż normali f'ġieħ ulied u wlied ulied Daphne u wliedna.

Malta ma tista' qatt issir pajjiż normali sakemm jibqa' jkun hemm żewġ tribuwijiet bil-pretensjoni li għandhom xi dritt mogħti minn Alla biex jiggvernaw bl-iskuża li l-avversarju m'għandux il-ħila jagħmel ġudizzju morali.

Nhar il-Ġimgħa fil-belt Valletta fost il-folla kien hemm għall-ewwel darba persuni li fl-2017 ivvutaw Labour.

Dan il-fatt waħdu jikkanċella l-leġittimità li kellu Joseph Muscat u ma jippermettilux li jibqa' mdendel mal-ġustifikazzjoni populista li ddendel magħha biex iżomm is-setgħa u jużaha biex jagħti kenn lilu nnifsu u lill-ħallelin li lil pajjiżna għamluh tagħhom.

Dawk li qed jingħaqdu magħna f'dan l-istadju għandna nagħtuhom merħba u mhux kważi kważi nippretendu xi apoloġija mingħandhom.

Din għandha tkun rebħa għal poplu li se juri li għandu l-ħila li joħroġ bil-mod mit-toqba tal-indifferenza u tar-regħba li sab ruħu mwaħħal fiha tul dawn l-aħħar sitt snin.

Jekk ma nagħmlux dan, ma nistgħux nittamaw li s-sitwazzjoni xi darba titjieb u tiġi normalizzata, U dak li bdejna ma nkunux f'pożizzjoni li ntemmuh.

Previous: Nhar it-Tnejn nerġgħu nipprotestaw.

Jeħtieġ li tattendi.

Jeħtieġ li jkunu jafu.

Jeħtieġ li jdabbru rashom.

Next: Araw ftit x'kienu qalu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tridu taraw kif tkun karrozza li ssir ragħad?

Tiftakruh iż-żmien meta Joseph Muscat kien irreaġixxa għall-ewwel protesta minn grupp ta' nisa tal- Occupy Justice ?

Dawn kienu armaw numru ta' tined qrib l-uffiċċju tiegħu f'Misraħ Kastilja u għal numru ta' ljieli raqdu fihom.

Azzjoni bħal din ma kinitx waħda li b'xi mod setgħat tixbaħ l-attakk fuq il- Bastille .

Iżda tal-Labour kienu ħadu għalihom, ibda' b'Tony Zarb li ħareġ għan-nofs u lil dawn in-nisa għajjarhom prostituti.

Iżda Joseph Muscat kien għamel stqarrija xokkanti meta qal li 'l-qtil ta' Daphne se jisplodi f'wiċċkom' .

Kienet stqarrija li ħassbitni sew.

M'għandniex xi ngħidu, kemm ilha li ġiet assassinata Daphne, din ma kinitx l-agħar stqarrija li għamel il-gvern.

Niftakru li Kurt Farrugia kien stqarr li Daphne ma kienitx assassinata għaliex din il-kelma ġġorr magħha mplikazzjonijiet politiċi .

U l-agħar waħda, li għad hawn min iħobb jirrepetiha, kienet li kien iben Daphne stess li qatilha f'konfoffa ma' dawk li qiegħdu l-bomba meta dan ħalla l-karrozza barra apposta u li ħeba' provi meta irrifjuta li jgħaddi l- laptop tagħha lill-pulizija ta' Malta.

Din kienet l-agħar waħda.

Din il-ħrafa faħxija baqgħu jirrepetuha anki wara l-arrest ta' Yorgen Fenech.

U min jirrepetiha ta' sikwit jimxi skont id-direzzjoni li jagħtih il-gvern.

L-istess gvern li jidhirlu li dawk li qed jipprotestaw bil-qawwa kontra l-assassinju ta' Daphne ħaqqhom kastig u li dawn għadhom ma jafux x'ser ikollhom jiffaċċjaw.

Ftit jiem ilu, Joseph Muscat qal li jinsab mejjet biex jiżvela dak li ilu jostor għal sentejn sħaħ u li l-velenu li għandu fl-istonku tiegħu dalwaqt ixerrdu.

Stqarrija pjuttost stramba.

Jaqaw qed jgħid li sentejn ilu Yorgen Fenech kien diġà taħt suspett?

Il-fatti juru li ma kienx.

Ma nagħmlux mod li dik l-istqarrija ta' sentejn ilu qed ikompliha u b'xi mod il-fatt li l-istat se jixli lil dak li allegatament xaħħam liċ- chief of staff tiegħu u lill-ministru favorit tiegħu "se jisplodi f'wiċċna"?

Din is-sitwazzjoni tant hi perversa li ma jiġukx il-kliem adatti f'moħħok biex tiddeskriviha.

Ġurnalista ġiet assassinata.

Mid-dehra l-Pulizija jidhrilha li nqatlet minn xi ħadd li beża' li jinkixef bħala l-persuna li xaħħmet lil ministri tal-gvern.

U fuq dan il-prim ministru ħa r-ruħ?

Il-prim ministru qed iħejji biex jirribatti u jikkastiga lill-kritiċi tiegħu?

Araw ftit kif il-gvern moħħu biex jiffoka dwar kemm huma mqarbin dawk li qed jipprotestaw.

M'għandniex xi ngħidu, storja bħal din ħadd fid-dinja li hu f'sensih m'hu jagħti każha.

Ir-ritratti tal-folol jissikkaw madwar il-karrozza uffiċjali ta' Owen Bonnici nxterdu madwar id-dinja mill-aġenziji tal-aħbarijiet u r-reazzjoni ġenerali kienet waħda ta' sodisfazzjon li mhux il-Maltin kollha huma ta' ċiċċi beqqi.

Iżda l-gvern irid ipinġi din l-istorja bħallikieku kienet xi forma ta' rewwixta vjolenti.

Araw x'kitbu tal-Orizzont dalgħodu fil-paġna ta' quddiem.

Dawn xandru rapport qasir ħafna u mġenneb dwar dak li ser jiġi mixli bl-assassinju ta' ġurnalista u rapport prominenti mimli dettalji dwar il-grif fuq il-karrozza uffiċjali ta' Owen Bonnici (dik li nħallsu għaliha aħna bit-taxxi tagħna).

Jekk il-karrozza sarulha ħsarat, imissu jiġi mġiegħel iħallas għalihom hu għax ma messux ippersista fid-deċiżjoni malizzjuża tiegħu li jsuq qalb il-folla li kienet qed tipprotesta.

U jekk m'għandux minn fejn iħallas, imissu jdur fuq l-ispejjeż li kkaġuna mis-serq tal-fjuri, x-xemgħat u l-banners matul dawn l-aħħar sentejn.

Tal-Orizzont, imbierek Alla, nħasdu bil-ħsarat li saru lill-karrozza ta' Owen Bonnici.

U Anġlu Farrugia għal ftit ma tagħtux puplesija bil-qata' li ħa u issa daħħalha f'rasu li jieħu azzjoni.

Hawn hi d-differenza bejn is-saltna tad-dritt u s-saltna permezz tad-dritt.

Liż-żgħir jgħaffġu fuqu u jhedduh bil-liġijiet jekk biss jazzarda jgħolli rasu.

Kif stqarret Vicki Ann Cremona dalgħodu lit- Times of Malta meta tkellmet dwar il-protesta li ser issir illejla: "Owen Bonnici jridna nitkellmu dwar erba' beżqiet li sab fuq il-ħġieġ tat-twieqi tal-karrozza tiegħu, iżda ma jridniex nitkellmu dwar id-demm li hu u l-kollegi tiegħu fil-kabinett jinsabu mċappsin bih.

Mhux bi ħsiebna npaxxuh."

Lil Owen Bonnici, Anġlu Farrugia u l-ġurnalisti kuraġġjużi tal-Orizzont ser nagħmilhom pjaċir.

Tridu taraw kif tkun karrozza li tkun saret ragħad?

Għaliex ma taqbdux tirrabjaw fuq din?

Previous: Il-postijiet battala mtlew mill-prim ministru nnifsu Next: Ir-rapporteur tal-Kunsill tal-Ewropa "mħasseb": ma messux il-PM żamm pass lura? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-Pilatus. Is-Sata. U issa l-BoV.

Il-ġrajjiet li seħħew il-bieraħ tant iddominaw l-aħbarijiet li dan ir-rapport minn Reuters ftit kienu dawk li ndunaw bih.

Dan huwa ħażin, għaliex it-theddida li teżisti fil-konfront tal-akbar bank f'Malta jista' jkollha riperkussjonijiet serji ħafna fuq l-ekonomija Maltija.

U jekk issir ħsara lill-ekonomija Maltija, ma jkunux il-familji Gasan, Apap Bologna jew Fenech li jgħaddu minn tbatija.

Jispiċċaw ibatu s-'sinjuri żgħar' li jibdew jintebħu kemm kienet vojta l-wegħda ta' l-aqwa żmien.

Ir- Reuters il-bieraħ tkellmet dwar rapport intern tal-Bank Ċentrali Ewropew li jsemmi "litanija" ta' nuqqasijiet, transazzjonijiet li m'għaddew minn ebda għarbiel u tmexxija nkompetenti fi ħdan il- Bank of Valletta.

Il-gvern ta' Malta m'huwiex sid il- Bank of Valletta , iżda għandu s-setgħa li jikkontrollah.

Dan il-kontroll, il-gvern abbużah b'tali mod li ġiegħel lill-bank isir paljazza f'idejn il-bażużli tiegħu biex dawn jilħqu l-iskopijiet korrotti tagħhom.

Aħsbu ftit fil-kuntratt tal- Electrogas .

Niftakru li l-konsorzju kien tilef lil tal- Gasol bħala sieħeb ewlieni meta dan falla.

Il- Gasol suppost kellu jiffinanzja l-bini tal- power station u l-imsieħba l-oħrajn spiċċaw biex tilfu l-flus li kienu jeħtieġu biex iwettqu l-kuntratt.

Iffaċċjat b'din is-sitwazzjoni, l-gvern kien messu qalilhom "grazzi ħafna – l-enerġija ser ikollna nixtruha mingħand min hu tal-lant u minn min għandu l-finanzi meħtieġa biex iħaddem power station ".

Ma tarax!

Li kieku l-gvern għamel li kellu jagħmel, lil Keith Schembri u lil Konrad Mizzi kien itellfilhom il-$5,000 kuljum u dan ma setax jagħmlu!

Allura l-gvern għamel pressjoni fuq il- Bank of Valletta biex din tgħaddi €450 miljun lill- Electrogas .

Għal bosta persuni din iċ-ċifra tant hi kbira li fl-imħuħ hi waħda bla sinjifikat.

Iżda hi ċifra li hi ekwivalenti għad-dħul li l-bank jagħmel f'sentejn sħaħ.

U l-gvern ġiegħel lill-BoV jislef din is-somma lill- Electrogas .

Tistgħu qatt timmaġinaw x'għamlu u x'ivvintaw biex ġiegħlu lill-BoV jidħol għal piż qawwi bħal dan?

Ma kienx il-kuntratt tal- Electrogas biss li wassal lill-BoV f'xifer l-irdum.

Minħabba r-regħba bla tarf tal-politiċi tiegħu, kien il-gvern li, bank b'saħħtu li bilkemm kien intmess mill-kriżi finanzjarja li fl-2008 kissret banek kbar madwar id-dinja, għamlu lsir tar-rieda tiegħu.

Il-kuntratti saru u l-korrotti qalgħu flejjes kbar.

Iżda jekk il- Bank of Valletta ma jirnexxilux iżomm fil-wiċċ, min huma dawk li ser jaqilgħu l-ewwel daqqiet?

Naraw.

Meta tal- Pilatus Bank ġew imġiegħla jagħlqu l-bibien tagħhom, ma ddispjaċieni xejn għall-klijenti tagħhom.

Il-klijenti korrotti u ħassiela tal-flus tagħhom kien ħaqqhom li jaqilgħu id-daqqa li qalgħu.

Ċertament mhux ser inkun jien li ser jiddispjaċini għal Keith Schembri għax dan ikun spiċċa tilef lira mit-tixħim fuq il-bejgħ ta' passaport lil xi Russu.

Jew, kif ippretenda li jbellagħhielna, għax ikun tilef il-ħlas lura ta' self li llegalment kien għadda lill-awditur tiegħu wara li mart dan tal-aħħar għamlitlu kawża għad-divorzju.

Hawn xi ħadd li jiġi, jaqa' u jqum dwar dan?

M'hawn ħadd.

Meta kienu ġew imġiegħla jagħlqu tas- Satabank , ħasset xi ftit tad-dispjaċir nara bosta ħaddiema bieżlin jispiċċaw b'ta' fuqhom senduqhom bi flushom maqbudin tort tal-abbużi f'dak li huwa ħasil ta' flus minn naħa tas-sidien tal-bank.

Rajt it-tbatija li ġew imġiegħla jgħaddu minnha dawn il-ħaddiema.

Rajt negozji jfallu.

Rajt ukoll id-disperazzjoni f'wiċċ dawk li tilfu kull sold li kellhom imfaddal.

Iżda dawn kienu lkoll ħaddiema barranin.

B'xorti ħażina, minħabba r-razziżmu li hawn fostna ma tantx nitilfu rqad meta jkunu l-"barranin" li jgħaddu minn xi tbatija.

U l-biċċa l-kbira tal-klijenti tas- Satabank kienu "barranin" u allura t-tbatija li għaddew minnha dawn il-ħaddiema bosta Maltin ġew jaqgħu u jqumu minnha.

Iżda li kieku l- Bank of Valletta kellu jiġi mġiegħel jagħlaq anki għal jum wieħed, l-istorja tkun ferm differenti.

Nistaqsi: kemm nistgħu inkunu ottimisti li dan ma jseħħx meta għandna l-Bank Ċentrali Ewropew jiddikjara fil-beraħ li dawk li llum qed imexxu lill- Bank of Valletta ma jafux x'inhuma jagħmlu?

Jeħtieġ niftakru li, jekk il- Bank of Valletta jiġi mġiegħel jagħlaq il-bibien tiegħu, l-korrotti jkunu diġà ġabru l-flus maħmuġin tagħhom bil-quddiem u n-negozjanti l-kbar jkunu diġà ħaxxnu bwiethom bis-saħħa ta' kuntratti finanzjati mid-depożitanti ż-żgħar u mill-azzjonisti tal-bank.

Ikunu dawn id-depożitanti ż-żgħar li jiġu mġiegħla jaraw il-qamar bil-bir billi jispiċċaw jitilfu kull ma jkollhom imġemma' fil-bank.

U jkunu l-azzjonisti li jkollhom jaraw lill-investiment tagħhom jisfa' fix-xejn.

Aħsbu xi ftit dwar kif qed iħossuhom dalgħodu dawk li silfu flushom f' bonds lil tat- Tumas Group biex jiġi finanzjat it-tkabbir tal-grupp.

Is-sidien tal-grupp erħilhom igħixu ħajja ta' lussu u erħilhom jitpaxxew fuq id-dgħajjes lussużi tagħhom.

Ħobżhom ilu maħbuż bil-miljuni li għandhom f'diversi rkejjen.

Iżda min huma dawk li l-aktar ibatu jekk il-valur tal-azzjonijiet tat- Tumas Group imur il-baħar?

Ibatu l-aktar dawk iż-żgħar li jkunu nvestew fit- Tumas Group dik ix-xi ħaġa żgħira li kienu faddlu għax kellhom moħħhom mistrieħ li l-investiment tagħhom jista' jrendilhom qliegħ żgħir.

Jekk jitkisser il-BoV, dan il-pajjiż ikollu diżastru li ftit qatt rajna bħalu.

Previous: Lill-poplu smajtuħ ikanta?

Next: Il-borma fuq tlieta toqgħod window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-borma fuq tlieta toqgħod

Inħossni tassew skomdu nsejjaħ lill-assassinju ta' Daphne Caruana Galizia bħala "opportunità".

Il-qtil huwa ta' min jistmerru.

Il-każ tagħha ma kienx wieħed ta' xi sagrifiċċju erojku.

Hi kienet eroj u l-qtil tagħha kien sagrifiċċju enormi.

Il-qtil tagħha u t-telfa li ġarrbet il-familja tagħha ma kienu meħtieġa għal ħadd.

Kif qiegħed hawn nixtieq nikteb erba' kelmiet lil tal-Moviment Graffitti.

Lil dawn jien nammirahom, naqbel ma' bosta minn dak li jemmnu fih u, għalkemm dawn m'humiex ser ifittxu li jkunu ħbieb miegħi, nixtieq ngħidilhom li l-fehmiet tagħhom – għallinqas dawk li jgħidulna f'hiex jikkonsistu – m'humiex daqstant radikali li oħrajn – bħal dawk li forsi jħarsu lejhom bħala reazzjonarji tal-borgeżija – ma jaslux biex jaqblu magħhom.

Keith Schembri u Konrad Mizzi, Yorgen Fenech, 17 Black, Hearnville u Tillgate, l-assassinju ta' Daphne Caruana Galizia: dawn kollha m'humiex biss terribbli fihom innifishom iżda huma wkoll sintomu ta' sistema mnawwra.

Din is-sistema ma vvintahiex Keith Schembri.

Iżda kien hu li sfruttaha, għawwiġha u nawwarha minn ġewwa.

Din hi sistema ilha hemm minn qabel żmien Keith Schembri u li jeħtieġ li tinbidel drastikament.

Yorgen Fenech huwa wieħed mis-sidein tal-konsorzju Electrogas .

Is-sidien ta' dan il-konsorzju huma grupp ta' negozjanti Maltin immexxijin minn Yorgen Fenech.

Dan il-grupp ta' negozjanti huma sidien terz kull wieħed ta' kumpannija li ġġib l-isem ta' GEM Holdings : terz f'idejn it- Tumas Fenech Group , terz ieħor f'idejn il-familja Apap Bologna u terz ieħor f'idejn il-familja Gasan.

Ma' dawn hemm madwar 10% tal-ishma li jinsabu f'isem Yorgen Fenech personalment.

Dawn it-tliet familji għamlu minn kollox biex jirbħu dan il-kuntratt.

Bejniethom dawn, u xi familji oħrajn, jikkontrollaw in-negozju kollu ta' ċertu daqs li jsir f'Malta.

Dan ilhom jagħmluh għal snin twal u ta' min jammirahom għall-inizjattivi kummerċjali li jieħdu u għall-kuraġġ tagħhom.

Iżda fil-frattemp ix-xitan deffes denbu u bis-saħħa tal-misħuta korruzzjoni bdew jippretendu li l-pajjiż huwa tagħhom.

Il-partiti politiċi tant jiddependu fuq dawn in-negozjanti li, kważi kważi, t-tfassil tal-politika jiddettawh huma.

Dawn jippretendu li għandu jkollhom il-jedd li jibqgħu deħlin fl-uffiċċju ta' politiku biex jiddettawlu x'għandu jagħmel.

Meta dawn "jappoġġjaw" il-kampanji elettorali ta' kandidati individwali, fil-fatt isiru s-sidien tagħhom.

Taħsbux li, jien u nħabbat fuq sidri, b'xi mod qed nipprova nippatronizza.

M'hemm xejn ġdid f'dak li qed nikteb.

Dak li qed nikteb għextu u naf x'qed ngħid.

Fil-persuna ta' Joseph Muscat, dawn il-familji sabu "alleat tan-negozju".

U fil-persuni ta' Keith Schembri u ta' Konrad Mizzi, sabu tnejn minn nies li huma lesti li jgħawwġu u jitgħawwġu dment li x-xaħam jibqa' jidħol f'buthom b'ritmu regolari.

Mid-dehra issa wasalna għall-estremità li min jikteb kontra l-korruzzjoni u jippruvaha ikun qed jirriskja li jitlef ħajtu.

Jeħtieġ li s-sitwazzjoni ma tibqax dik li hi.

Mhux daqstant importanti l-azzjonisti tal-GEM Holdings u tal-Electrogas kienux jafu kemm kienet mifruxa l-korruzzjoni li seħħet biex setgħu jassiguraw il-qliegħ li qegħdin jagħmlu.

Lanqas m'hu daqstant importanti kienux jafu jew le li kien hemm min qed jippjana assassinju biex dak il-qliegħ jibqa' jiġi mħares.

Il-fatt hu li llum stess, minkejja dak li seħħ, għadhom sal-lum jimlew bwiethom b'dak il-qliegħ.

U għandhom kull intenzjoni li jaraw dak il-qliegħ dieħel f'buthom għas-16 il-sena li ġejjin.

Dan kollu jeħtieġ li jitwaqqaf ħesrem.

Il-kuntratt tal-Electrogas huwa wieħed korrott u mċappas bid-demm.

Għaldaqstant huwa kuntratt null li ma jiswiex.

Ir-rabja tagħna hi diretta lejn il-qattiela u lejn dawk li xxaħħmu. iżda jekk ser nieħdu din l-opportunità – kelma li lili ma tantx tinżilli – jkun jeħtieġ li ndawru l-attenzjoni tagħna wkoll fuq dawk li xaħħmu.

Ma nistgħux nippermettu li dawn ikomplu jistagħnew minn fuq dan il-ħmieġ bħallikieku ma ġara' xejn.

Is-sistema mnawwra li għandna jeħtieġ li nsewwuha.

Ma nistgħux nibqgħu ngergru biss.

Ilna żmien twil li ġejna mwissijin dwar il-periklu u l-ħmieġ li ġġib magħha l-korruzzjoni Issa li ntbaħna, jeħtieġ li nieħdu azzjoni.

Daphne kienet ilha li xammet x'kien ġej.

Issa li wasalna s'hawn u mhux bi ħsibna nieqfu.

Previous: Il-Pilatus.

Is-Sata.

U issa l-BoV.

Next: PROTESTA: Il-Ġimgħa, 22 ta' Novembru fis-6.30PM window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Araw ftit x'kienu qalu

Agħtu ħarsa lejn ir-ritratt ta' Konrad Mizzi, il-kandidat-stilla twil tal-Partit Laburista li riedu jpunġuh bħala bniedem kompetenti lejlet l-elezzjoni tal-2013.

Hawn jidher f'intervista mat- Times of Malta jgħidilna li l-għaks li n-nazzjonalisti stupidi u korrotti ħallew lil Malta fih dalwaqt jittaffa'.

'Nafu liema direzzjoni ser naqbdu,' qalilna.

"Għandna roadmap".

Il-ġurnalista jistaqsih: "Xi trid tfisser eżatt bil-kliem "l-aqwa fl-Ewropa"?".

U Konrad Mizzi iwieġeb hekk: "bi ħsiebna nilħqu l-ogħla livelli politiċi fl-Ewropa u l-korruzzjoni mhux ser nittollerawha.

Il-livelli ta' mġieba li ġew aċċettati taħt gvern Nazzjonalista mhux ser jiġu aċċettati aktar taħt Joseph Muscat.

Jekk ikun hemm ministru li jġib ruħu mhux kif ikun mistenni, tiddabbarlu rasu l-għada."

Jaħasra Konrad, ittawwal ftit biex tara f'liema stat tinsab issa.

Previous: Niżguraw li ntemmu dak li bdejna Next: Araw ukoll x'qal dan window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Maħfra

Il-Prim Ministru għadu kemm ikkonferma r-rapport li xandret dalgħodu t- Times of Malta u stqarr li l-ġimgħa li għaddiet kien hemm numru ta' persuni li ġew arrestati dwar ħasil ta' flus maħmuġin u li wieħed minn dawn il-persuni huwa suspettat li għandu x'jaqsam mal-qtil ta' Daphne Caruana Galizia.

Joseph Muscat qal ukoll li għamel impenn bil-miktub li jirrakkomanda maħfra presidenzjali hekk kif il-persuna suspettata tipprovdi l-informazzjoni li jeħtieġu l-prosekuturi.

Il-Prim Ministru stqarr li huwa favur dak li kien kontrih sa ftit jiem ilu biss.

Fl-imgħoddi kien stqarr li kien "xettiku" dwar l-għoti tal-immunità lil persuni suspettati biex dawn ikunu jistgħu jixhdu kontra ħaddieħor .

Hawn qed insejjħulha "maħfra".

Iżda hawn, ħadd m'hu jaħfer xejn.

Kulma jiġri hu li dawk li jkunu mdaħħlin f'delitt kriminali jingħataw l-immunità mill-prosekuzzjoni bi bdil mal-informazzjoni li dawn jintrabtu li jagħtu bil-ġurament u permezz tax-xhieda tagħhom bil-għan li jinqabdu l-imħuħ wara t-twettiq ta' delitt.

Joseph Muscat jidher li m'għadux xettiku u jidher ukoll li hu u ta' madwaru lill-qtil ta' Daphne Caruana Galizia m'għadhomx jiddejqu jsejħulu dak li fil-fatt hu: jiġifieri assassinju.

Dak li kien il-kelliem tiegħu – li issa jinsab paxxut fil-bejta tiegħu fil- Malta Enterprise – kien kiteb li ma jaqbilx mal-"implikazzjonijiet politiċi" tal-kelma assassinju.

Iżda meta l-ġimgħa li għaddiet ħabbar il-bdil fil-kompożizzjoni tal-bord tal-inkjesta indipendenti, l-gvern irrefera għall-qtil bħala assassinju.

U l-Prim Ministru, hu u jitkellem illum, m'għamel ebda riferenza għal deċiżjoni li ttieħdet mill-Kabinett u qal li d-deċiżjoni kien wasal għaliha hu waħdu.

Din l-istqarrija tista' tnibbet il-problemi għax, skont il-liġijiet tagħna, huma l-Ministri li għandhom jerfgħu responsabbiltà kollettiva għad-deċiżjonijiet li jieħu l-gvern.

F'Malta, l-President m'huwiex il-kap eżekuttiv u għalkemm il-Prim Ministru huwa l-persuna ewlenija fost grupp ta' ministri, dak li stqarr huwa kemmxejn stramb.

Skont il-Kostituzzjoni, il-Kabinett għandu s-setgħa li jirrakkomanda direttament lill-President l-isem ta' persuna li għandha tibbenefika minn maħfra.

Joseph Muscat stqarr li kien ingħata s-setgħa mill-Kabinett biex jieħu deċiżjonijiet għan-nom tal-istess Kabinett.

Legalment huwa korrett u din is-setgħa s-soltu tingħata lill-Ministru tal-Ġustizzja (li dalgħodu kien ma' ġenb Joseph Muscat) iżda Joseph Muscat qal li din is-setgħa kienet ingħatat lilu.

Photo from TVM X'inhi r-rilevanza ta' dan kollu?

Is-soltu setgħat bħal dawn ma jiġux delegati fil-każ ta' maħfriet.

Kienet l-esperjenza li fasslet din il-konswetudni.

Fis-snin disgħin kienet ingħatat maħfra presidenzjali kontroversjali lil traffikant tad-droga Brażiljan u l-Ministru tal-Ġustizzja ta' dakinhar kien sab ruħu f'ħafna nkwiet politiku.

Dak iż-żmien il-Partit Laburista fl-oppożizzjoni kien tal-fehma li r-responsabbiltà għal deċiżjoni dwar maħfra presidenzjali ma kellhiex tintrefa' minn Ministru wieħed.

U meta tal-Labour telgħu fil-gvern fl-1996, dawn m'għamlu ebda tibdil fil-liġijiet.

Iżda fl-1998 il-Ministru tal-Ġustizzja tagħhom Charles Mangion ġie mġiegħel jirriżenja wara li kien irrakkomanda maħfra presidenzjali mingħajr ma kien ħa l-parir tal-Kabinett.

Joseph Muscat ma jidhirx li tkellem mal-membri tal-Kabinett qabel ħa d-deċiżjoni li jimpenja lill-gvern li joħroġ proklama ta' immunità.

Skont għejjun tiegħi, din il-kwistjoni qanqlet kontroversja u tensjoni kbira fi ħdan il-Kabinett għaliex hemm ministri li ma jaqblu xejn mad-deċiżjoni li ħa l-Prim Ministru.

Din il-kwistjoni għandha tiġi trattata mill-imħallfin li qed imexxu l-inkjesta indipendenti biex b'hekk nitgħallmu mill-iżbalji kollha li saru.

Il-membri tal-gvern stess m'għandux ikollhom is-setgħa li jimmanipulaw proċess ġudizzjarju li taħtu huma stess jistgħu jkunu mplikati direttament.

Previous: Feġġet biċċa mill-verità Next: Imħeġġeġ biex ikun jaf kif iżda biered dwar l-"għaliex". window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Għajnejna msammrin fuq il-mira

F'dawn l-aħħar sigħat ta' tħejjijiet għall-protesta tal-lejla, kien hemm min nibixna biex, bħala organizzaturi, nirreaġixxu għall-iżviluppi li jkunu qed iseħħu.

Hemm partit politiku li stqarr li ser jattendi.

Ieħor stqarr li ser jattendi wkoll iżda bil-patt li lill-partit l-ieħor iqiegħdu f'pożizzjoni mbarazzanti.

Hemm NGO waħda stqarret li taqbel mal-protesta iżda tippreferi li ma tattendix.

U hemm NGOs oħrajn, li jmisshom jafu aħjar, żammew fommhom sieket.

M'għandniex xi ngħidu, aħna għandna l-ħsibijiet tagħna dwar dan kollu.

Iżda f'dan l-istadju mhux importanti li ngħidu dawn x'inhuma.

L-aktar ħaġa importanti issa hi li lill-ħallelin li qegħdin imexxu lil pajjiżna narawhom jifgaw f'demmhom hekk kif jarawna, wara kampanja ma' tieqaf xejn ta' 25 xahar favur il-verità u l-ġustizzja, mimlijin ħeġġa u ħerqana li nkomplu għaddejjin sakemm isseħħ il-ġustizzja u tfeġġ il-verità.

Tħallux id-dubji li jista' jkollkom dwar uħud li jistgħu ikunu preżenti għall-protesta jikkonfondukom.

Jekk int kontra l-korruzzjoni, din ir-raġuni hi biżżejjed biex iġġiegħelek tingħaqad ma' oħrajn li m'għandhomx għalfejn ikunu ħbieb tiegħek u li jista' jkollhom fehmiet li huma differenti minn tiegħek.

Emmnuni – u malli taqraw dan il-blog tkunu tistgħu tifhmuni aktar – li ser ikun hemm uħud fost il-folla llejla li jmisshom iżommu mera quddiem wiċċhom.

Iżda llejla kulma għandkom tagħmlu hu li żżommu għajnejkom imsammrin fuq il-mira.

X'inhi din il-mira?

Il-mira hi li naraw lill-verità dwar l-assassinju ta' Daphne tfeġġ fil-wiċċ u l-ġustizzja sseħħ billi tirbaħ fuq l-impunità.

Il-mira hi wkoll li jseħħ l-għeluq dwar l-iskandli li kienet kixfet Daphne.

Pajjiżna jinsab immexxi minn ġgajta ta' persuni li kienu ppjanaw sal-inqas dettal il-mod li bih flejjes ġejjin mit-tixħim kellhom jidħlu fi bwiethom.

Fil-port daħħlu tanker tal-gass li jikkawża l-periklu kull meta jonfoħ riħ qawwi.

U bnew power station li tipproduċi l-elettriku li qed jiswielna ħafna aktar minn dak li jiswielna d-dawl li jwasslilna l- interconnector ta' taħt il-baħar.

Tliet sptarijiet pubbliċi, kompriż dak ta' Għawdex, tawhom b'xejn lil ħaddieħor huma u jonfqu miljuni kbar minn flusna.

U lil erba' żviluppaturi tawhom il-lala biex jeqirdulna l-kampanja u lill-ambjent, lill-irħula u lill-ibliet tagħna u lill-ħajjitna.

Lil Malta qerduha għall-konkos u għall-flus.

Issa ilna 25 xahar nissieltu biex inkomplu fejn ħalliet Daphne b'kampanja b'riżq is-sens komun u d-diċenza.

U kemm il-darba ħassejna li ninsabu mdawwrin bil-ħallelin u li s-sitwazzjoni hi waħda ddisprata.

Ejjew ma naqtgħux qalbna.

Ejjew inkomplu nissieltu.

Magħqudin flimkien illejla nibqgħu b'għajnejna msammrin fuq il-mira.

Previous: Ir-reazzjoni ta' Repubblika għall-aħbar t'inkjesta dwar il-qtil ta' Daphne Next: Għadna lura window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Feġġet biċċa mill-verità

Ejjew nibdew billi d-dubji naqtgħuhom barra.

Ir-rapport li xxandar dalgħodu fit- Times of Malta huwa korrett.

L-identità tal-persuna li ġiet arrestata l-Ħamis li għadda issa ilha għal xi żmien magħrufa minn xi ġurnalisti minn qabel l-arrest tagħha.

L-informazzjoni li tgħid li għandha din il-persuna hi importanti u tista' twassal biex jinstab tarf tad-delitt.

Meta nsiru nafu l-isfond ta' din il-persuna, ikun minn ewl id-dinja li jkollna l-ħila li naslu għal ċertu konklużjonijiet li jagħmlu s-sens.

Jeħtieġ nifhmu li m'aħniex spettaturi f'xi xena drammatika ta' xi rumanz u t-tfittxija tal-verità mhix immirata għad-divertiment tagħna.

Daphne Caruana Galizia ġiet assassinata permezz ta' karrozza-bomba minħabba x-xogħol tagħha.

Jingħad x'jingħad u jinkixef x'jinkixef, dan huwa fatt sagrosant.

Jeħtieġ li lill-pulizija u lill-prosekuturi nħalluhom iwettqu xogħolhom.

Bosta huma dawk l-estremisti li għamlu minn kollox biex lil dawn iżommuhom lura u għad jerġgħu jittantaw jagħmlu dan.

U dawn huma tal-fehma li, fl-imgħoddi, l-persuna li hemm is-suspetti dwarha kienet qatlet lil ħaddieħor biex setgħet issalva ġildha.

Taħsbu li l-pulizija u l-prosekuturi m'għandhomx għalxiex ma jaħsbux li, ħaġa bħal din, din il-persuna m'għandhiex il-ħila li terġa' tagħmilha?

Għadna fiż-żmien biex iseħħ dak li kien messu seħħ sentejn ilu.

Pajjiżna għad jista' jifdi lilu nnifsu anke jekk, fl-istadju li wasalna fih, jintebaħ li l-qtil ta' ġurnalista ma jistax ħlief hu l-aħħar att ta' konfoffa bejn is-setgħa, l-kriminalità u l-flus – is-setgħa politika, l-kriminalità organizzata u l-flus maħsulin – li qiegħda tfittex li timmina u teqred id-demokrazija tagħna kif ukoll id-dritt tagħna li nsiru nafu x'inhuma jħawdu fil-borma.

Wara li jagħlaq dan il-kapitlu tal-istorja ta' pajjiżna, d-demokrazija jew ser jirnexxielna nsalvawha jew inkella ser nispiċċaw nitilfuha għal dejjem.

Din mhix kwistjoni dwar kemm għandna l-ħila għas-sabar.

Ir-rabja u l-protesti tagħna, l-attenzjoni li qed ningħataw mill-istampa tad-dinja, mill-Kunsill tal-Ewropa u mir- rapporteur kapaċi tagħha, il-politiċi li għandhom kuxjenza, il-Parlament Ewropew, id-diplomatiċi li jitkellmu privatament, il-ġurnalisti, l-maġistrati, l-membri onesti tal-korp tal-pulizija u l-prosekuturi: mingħajr ma jafu, dawn ilkoll ingħaqdu f'alleanza mmirata biex tiġġieled kontra l-isforzi ta' dawk li qegħdin jagħmlu minn kollox biex il-verità tibqa' mistura.

Madankollu il-ġirja tibqa' sal-barkun u m'hemmx dubju li l-gvern ser jagħmel minn kollox biex jagħmel dak li sentejn ilu messu kien diġà impossibbli: jiġifieri li jibqa' jimraħ fil-wiċċ.

Se jagħmel minn kollox biex ifarfar mir-responsabbiltà.

Fis-Slovakkja hemm membri parlamentari u mħallfin li spiċċaw biex warrbu wara li ammettew li kellhom kuntatti man-negozjant li allegatament kien il-moħħ wara l-assassinju ta' Jan Kuciak.

F'dak il-pajjiż, il-poplu jistenna li l-mexxejja tiegħu ma jkunux qaqoċċa man-negozjanti li jordnaw il-qtil tal- ġurnalisti.

Iżda l-każ ta' Malta – jiġifieri l-qtil ta' Daphne – m'għandu x'jaqsam xejn mal-ħbiberija żejda bejn il-politiċi u n-negozjanti jew ma' xi attività sponsorizzata minnhom.

Hawn qed nittrattaw dwar assassinju li seħħ fl-isfond ta' attentat biex jitgħattew delitti kriminali oħrajn li jinvolvu mhux biss il-moħħ wara t-twettiq tad-delitt.

Issa, aktar minn qatt qabel, neħtieġu r-rabja u l-protesti tagħna, l-attenzjoni tal-istampa tad-dinja, tal-Kunsill tal-Ewropa u tar- rapporteur kapaċi tagħha, tal-politiċi li għandhom kuxjenza, tal-Parlament Ewropew, tad-diplomatiċi li jitkellmu privatament, tal-ġurnalisti, tal-maġistrati, tal-membri onesti tal-korp tal-pulizija u tal-prosekuturi.

Ma nistgħux nieqfu u jeħtieġ li nkomplu nissieltu.

Iżda llum nistgħu ngħidu li feġġ raġġ ta' dawl fuq parti mill-verità.

Ilna sentejn nissieltu biex tfeġġ il-verità.

Sostnejna u appoġġjajna lill-familja ta' Daphne Caruana Galizia b'riżq it-tlugħ fil-wiċċ tal-verità.

U issa feġġet parti mill-verità.

Din il-verità parzjali ma kienitx tfeġġ li kieku ma ppersistejniex kuljum fit-tqegħid tal-fjuri f'riġlejn il-mafkar fil-Belt Valletta wara li dawn ikunu tneħħew tul il-lejl ta' qabel.

Din il-persistenza m'hi xejn ħlief simbolu tal-pressjoni li qed issir fuq l-istituzzjonijiet ta' pajjiżna biex dawn iwettqu xogħolhom kif suppost.

Fil-ġlieda favur is-sewwa, xi drabi ikollna ngħidu ħafna inqas minn dak li diġà nkunu nafu dwaru.

Dan ma jfissirx li ninsabu mimlijin sabar.

Dan lanqas ma jfisser li m'aħniex irrabjati.

Daqs kemm ukoll ma jfissirx li se nippermettu lil min jipprova jeqred it-tama.

Id-determinazzjoni u l-ħeġġa tagħna ser tibqa' hemm.

Min qatel u min għatta x-xtur ta' ħaddieħor ser ikollu jħallas.

Previous: Għadna lura Next: Maħfra window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Yorgen Fenech suspettat bil-qtil ta' Daphne

Yorgen Fenech (right) with his brother in a picture recently posted on Facebook.

Yorgen Fenech, sid il-kumpannija 17 Black , wieħed mis-sidien tal-konsorzju Electrogas u Kap tat- Tumas Fenech Group , huwa suspettat b'involviment fil-qtil ta' Daphne Caruana Galizia.

Yorgen Fenech ġie identifikat wara li l-ġimgħa li għaddiet ġie arrestat l-allegat "sensar" fil-konfoffa li kienet saret biex tinqatel il-ġurnalista li kienet kixfet l-iskema ta' tixħim li kienu ftehmu dwarha Yorgen Fenech, iċ- chief of staff tal-prim ministru Keith Schembri u l-ministru responsabbli mill-enerġija Konrad Mizzi.

Il-kumpanniji ta' Yorgen Fenech joperaw ukoll il- Portomaso Casino li fih Alfred Degiorgio, wieħed mill-mixlija fil-ġuri dwar il-qtil, jilgħab flejjes kbar u jirbaħ lura ammonti konsiderevoli tal-flejjes li jkun lagħab.

Fuq dan biss, Alfred Degiorgio qed jiġi mixli b'ħasil ta' flus maħmuġin.

Jingħad li, matul din is-sena, Yorgen Fenech għamel żmien barra minn Malta hekk kif komplew jiżdiedu s-suspetti li kellu x'jaqsam mad-delitt tal-qtil ta' Daphne Caruana Galizia.

Meta, ftit qabel il-pubblikazzjoni tal-ktieb tagħna Murder on the Malta Express, Carlo Bonini, John Sweeney u jien, konna staqsejna lill-avukati ta' Yorgen Fenech kienx hemm xi konklużjonijiet x'jinġibdu dwar ix-xorti tajba inspjegabbli li kellu Alfred Degiorgio fil-casino ta' Yorgen Fenech waqt il-logħob tal-flus, dawn wieġbu li l-mistoqsija tagħna ma kienx ħaqqha li tiġi mwieġba.

Madankollu, matul dawn l-aħħar xhur, Yorgen Fenech ma kompliex fit-tmexxija tat- Tumas Fenech Group u floku daħal zijuh Ray Fenech.

Jien ninsab infurmat li tat- Tumas Group kellhom żjara minn rappreżentanti tal- Hilton International Group.

Dawn iddiskutew il-ħsara li din l-istorja tista' tikkaġuna lir-reputazzjoni tad-ditta Hilton.

Tat- Tumas Group huma s-sidien tal-lukanda Hilton Malta.

Jumejn ilu għamilt ukoll xi mistoqsijiet lill- Hilton International iżda s'issa għadni mingħajr tweġiba.

Dalgħodu Lovin Malta xandret l-aħbar li l-forzi armati nterċettaw dgħajsa Riva hu u ħierġa minn Malta li jingħada li s-sid tagħha huwa Yorgen Fenech.

L-awtoritajiet għadhom ma kkonfermawx jekk Yorgen Fenech kienx abbord id-dgħajsa Gio u li pprova jaħrab.

Madankollu jidher li hemm stakkament qawwi tal-pulizija fl-inħawi ta' Portomaso.

Il-bieraħ il-prim ministru qal li kien se jerfa' r-responsabbiltà personali – mingħajr riferenza lill-Kabinett tal-Ministri – għall-għoti tal-immunità mill-prosekuzzjoni lill-allegat "sensar" Melvyn Theuma biex b'hekk il-pulizija tkun tista' jmexxi kontra l-moħħ wara d-delitt.

Melvyn Theuma imexxi servizz tal- white taxi .

Il- white taxis huma awtorizzati li jwasslu klijenti lejn lukandi ta' ħames stilel iżda ma jistgħux jiġbru l-passiġġieri minn dawn il-lukandi kemm il-darba x-xufier jew operatur ma jkollux ftehim biex jagħmel dan mal-lukanda.

Huwa mifhum li Melvyn Theuma kellu l-awtorità li jinnegozja x-xogħol mal-Hilton Hotel.

Il-Pulizija ilha taf b'Melvyn Theuma sa minn April 2018 meta Ċensu Muscat, wieħed mill-mixlija bil-qtil ta' Daphne, kien semmieħ bħala l-persuna li jaf l-identità ta' min kien qabbad lilu u liż-żewġ allegati assassini l-oħrajn biex iwettqu d-delitt.

Jidher li Theuma kien ilu jistenna li jinġabar sa minn Diċembru 2017 meta l-aħwa Degiorgio u Ċensu Muscat ġew arrestati.

Jingħad l-għada tal-arrest tagħhom fis-6 ta' Diċembru, ddeċieda li jagħmel it-testment tiegħu.

Il-Pulizija jidher li ġabret lil Melvyn Theuma wara li xxandru rapporti fl-istampa, partikolarment fit- Times of Malta , li kienu identifikaw "negozjant" bħala wieħed mis-suspettati.

Dan in-negozjant huwa Yorgen Fenech.

Dan huwa l-istess persuna li nkixef bħala sid is- 17 Black , kumpannija sigrieta fid-Dubaj li dwarha kienet kitbet Daphne Caruana Galizia fi Frar 2017.

F'April 2018, ġurnalisti ta' The Daphne Project kienu kitbu li 17 Black u kumpannija li ġġib l-isem Macbridge, li sidha għadu mhux magħruf, ftehmu li jħallsu miljuni kbar ta' ewro lil Hearnville u lil Tillgate, kumpanniji sigrieti tal-Panama li s-sidien tagħhom huma Keith Schembri u Konrad Mizzi, liema kumpanniji kienu ssemmew għall-ewwel darba minn Daphne Caruana Galizia.

Qabel inqatlet Daphne Caruana Galizia kienet irċeviet mijiet ta' eluf ta' emails b'rabta mal- Electrogas.

Previous: Imħeġġeġ biex ikun jaf kif iżda biered dwar l-"għaliex".

Next: Yorgen Fenech jinsab taħt arrest window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-ikbar gidba fl-istorja politika Maltija

Ftit tal-jiem ilu kont qed naħdem ma' ġurnalista ta' kontra l-mafja li nzerta kien qiegħed Malta biex jinvestiga ċerti attivitajiet suspettużi li jirrigwardaw kriminali minn pajjiżu.

Wara li rajt ir-rapport tiegħu b'ċerta impertinenza fakkartu li xi wħud mill-allegazzjonijiet tiegħu ġew miċħuda min-nies suspettati avolja l-evidenza kontrihom hija lampanti.

Għaliex hu ma kienx qiegħed ifakkar li huma kienu qegħdin jiċħdu dak li bih kienu qed jiġu akkużati?

Għaliex iċ-ċaħda għandha titqies bħala ħaġa normali.

Fakkarni li Toto' Riina niżel f'qabru jiċħad li kien għamel xi ħaġa ħażina.

Fi storja dejjem ikun hemm ħafna aspetti u wieħed għandu jżomm għajnejh miftuħa.

Imma wieħed m'għandux ikun inġenwu.

Li wieħed ikun oġġettiv u attent biex jevita l-preġudizzju jżommok biss sa ċertu punt fit-triq tas-sewwa, li lil hinn minnu, meta tibqa' newtrali bejn it-tajjeb u l-ħażin, inti tispiċċa kompliċi mal-ħażin.

Iċ-ċaħda hija l-aħħar għodda tal-ħati.

Mal-iċken ammissjoni ta' ħtija is-sisien tar-reżistenza jiġġarrfu.

"L-akbar gidba fl-istorja politka Maltija" hija logħba bil-kliem ivvintata minn Joseph Muscat, minfuħa minnu stess biex jikkumbatti l-gravità tal-akkuża li kontriha qiegħed jiddefendi ruħu.

Joseph Muscat qed jiġi akkużat minn xi wħud li huwa l-aktar Prim Ministru korrott fl-istorja politka Maltija L-entità ta' dik l-akkuża hija kbira ħafna.

Hija wkoll waħda li ħafna huma tal-fehma li hija bbażata fuq il-fatti, li xi wħud minnhom jistgħu jiġu vverifikati, xi wħud minnhom għadhom mhumiex ivverifikati u jistgħu jiġu biss ikkonfermati b'investigazzjoni xierqa u awtorevoli.

U xi minn daqqiet qed jiġu kkonfermati b'kumbinazzjoni.

Il-ġimgħa li għaddiet John Dalli għadu kemm paxxiena bil-benefiċċju tal-memorja batuta li għandu billi kkonferma dettall li seta' deher bla siwi f'dak kollu li Daphne Caruana Galizia kienet irrapportat dwar il-Bank Pilatus.

Kienet qalet li John Dalli kellu kont fil-Bank Pilatus imma li ftit kien għamel użu minnu .

Dwar il-kwestjoni jekk John Dalli kellux kont fil-Bank Pilatus kien hemm inkjesta li John Dalli kien insieha peress li, għallinqas f'dan il-każ, ftit kellu x'jaħbi.

Din il-ġimgħa infexx b'ħafna storbju bħas-soltu jħambaq, b'delikatezza kbira, kontra dawk li hu jsejjaħ 'il-pinen velenużi' billi qal li l-kont tiegħu fil-Bank Pilatus aktarx iva milli le kien ikun inattiv.

Kien għadu ma ntebaħx f'dak il-waqt li kien qiegħed jikkonferma mhux biss dak li Daphne Caruana Galizia kienet qed tgħid dwaru imma anke, u hawn irid wieħed jammetti, kemm kienet kbira l-firxa tas-sorsi u l-informazzjoni li Daphne Caruana Galizia kellha fil-Bank Pilatus.

Fir-rappurtaġġ ta' Daphne Caruana Galizia dwar il-Bank Pilatus għandna fatt li m'għadux aktar ikkontestat jew miftuħ għall-kontestazzjoni.

Għandna fatt li jagħmel ħoss li jtarrax.

Dik li suppost kienet l-akbar gidba fl-istorja politika ġiet għal darba oħra kkonfermata li hija ftit iżjed veritjera.

Imbagħad kellna aċċident ieħor li Jacob Borg silet mill-kawża li l-Bank Pilatus għamel kontra Daphne Caruana Galizia.

Waqt li akkużaha 'b'misapproprijazzjoni u pubblikazzjoni ta' informazzjoni kunfidenzjali tal-Pilatus' il-Bank Pilatus għadu kif ikkonferma li l-informazzjoni li hi ppubblikat ma kinitx, kif intqal ripetutament, ivvintata.

Għall-kuntrarju din kienet qawwija u veritjiera għar-raġuni li ma tistax tisraq u tippubblika xi ħaġa li ma tkun diġa teżisti.

Pilatus Bank admits in SLAPP lawsuit that slain journalist gained access to its client list.

Among Pilatus' clients were family members of Azerbaijan's President, and Azerbaijan's minister for Emergency Situations, whose front man opened up companies in Malta via Nexia BT. pic.twitter.com/ZciicrLsZt — Jacob Borg (@BorgJake) January 31, 2018 32.

Il-konvenuta b'intenzjoni ndaħlet f'dawn ir-relazzjonijiet u l-aspettattivi billi ppubblikat kwantità ta' dikjarazzjonijiet foloz u malafamanti dwar il-Bank Pilatus u s-Sur Sadr, li kkawżaw konfużjoni u qtugħ f'dawn ir-relazzjonijiet u l-aspettattivi.

B'żieda ma' dan il-konvenuta b'intenzjoni serqet u ppubblikat informazzjoni kunfidenzjali tal-Bank Pilatus, li tinkludi l-ismijiet tal-klijenti, li l-Bank kien marbut li jżomm kunfidenzjali 34.

L-indħil tal-kwerelanta kien mhux xieraq u intenzjonat biex jagħmel ħsara lir-relazzjonijiet tal Bank Pilatus.

Lil-Bank Pilatus u lis-Sur Sadr saritilhom il-ħsara bil-konfużjoni u l-qtugħ fir-relazzjonijiet u l-aspettativi, kif ukoll bis-serq u l-pubblikazzjoni ta' informazzjoni kunfidenzjali.

Jacob Borg @BorgJake Il-Bank Pilatus jammetti li mill-kawża SLAPP dik il-ġurnalista assassinata akkwistat aċċess għal-lista tal-klijenti tiegħu.

Fost il-klijenti ta' Pilatus kien hemm membri tal-familja tal-President tal-Azerbaijan kif ukoll tal-Ministru ta' Sitwazzjonijiet ta' Emerġenza tal-Azerbaijan, li r-rappreżentant tiegħu fetaħ kumpanniji f'Malta permezz ta' Nerxia BT.

L-akbar gidba fl-istorja politika saret aktar veritjera.

Jekk inkjesta ġurnalistika tkun stenniet biss li min ikun taħt suspett jaqbiżlu fatt li ma jkunx irid jammetti, dan ma tantx iwassal il-bogħod, għalkemm fil-każ ta' dawn iż-żewġ inċidenti ta' din il-ġimgħa dawn akatrx li wasslu ħafna l-bogħod.

L-istorja tal-appartament ta' New York li ġiet ippubblikata f'dan il-blogg hija saff ieħor ta' kredibbiltà li ġie mgħobbi fuq din l-istorja.

Minn tkellem dwar ħlasijiet kbar ħafna li ntbagħtu lil "ċerta mara jisimha Buttigieg li għandha ġojjellerija bl-isem ta' Buttardi fi New York' jista' jiġi akkużat li forsi kien jaf li Buttardi huwa wkoll propjetà ta' Michelle Muscat u li akkuża bħal din tista' tgħin biex tagħti kredibbiltà lil gidba faħxija.

Iżda ma setgħux kienu jafu li xi ftit jiem wara l-allegat pagament, appartament fl-Upper East Side New York mixtri ftit xhur qabel tħallas fl-intier f'ammont wieħed.

Dan huwa fatt ieħor.

Verità inkontestabbli li tibqa' soda kontra l-assalt tar-rettorika u ċ-ċaħdiet imqanqla mingħand Joseph u Michelle Muscat.

Meta tatna x'nifhmu li l-appartament tħallas ftit jiem wara pagament minn Pilatus, liema ħlas tiċħad li qatt iċeviet, ma jippruvax li qed tigdeb li ma rċevietx il-ħlas... huwa sinċier daqs meta kien ingħad, waqt il-bosta proċessi kriminali, li Toto' Riina kien żgiċċa skont l-istil tiegħu minn rotta ta' balla.

Hawn taħt hawn xi wħud minnhom: 'setgħet rebħet il-lotterija'. 'jista' jkun li nanna ġeneruża mietet malajr u ħallitilha kollox', 'forsi għaqda tal-karità li tħenn għall-ġojjellieri li għadhom jibdew u xtratilha appartament f'Manhattan'.

Forsi.

Forsi Għaliex ma tippruvax li ma ħallsitx l-appartament minn xi mezzi oħra apparti l-pagamenti mingħand il-Bank Pilatus.

Għaliex il-Bank Pilatus ma jiftaħx il-lista tad-depożitanti biex jipprova li din ta' Daphne Caruana Galizia kienet l-akbar gidba fl-istorja tal-politka Maltija?

L-istorja ta' Daphne Caruana Galizia qed tiġi ppruvata bil-fatti.

Aktar u aktar fatti qed jitfaċċaw, anke fatti li kienet għadha ma vverifikatx bħalma ġew issa.

Ċertament li f'ħajjitha u safejn hi kienet taf il-Bank Pilatus qatt ma ammetta li kull ma ppubblikat hi kien il-verità.

Anzi bil-maqlub.

Aktar fatti ġew stabbiliti.

Dawn ħadd ma jista' jmerihom.

Jekk kien hemm xi ħaġa dwar kull waħda minn dawn li setgħu jiċħdu – Joseph Muscat, Michelle Muscat, Pilatus Bank – kollha setgħu jew kellhom iġibu l-provi biex jiċħduhom L-argument li l-obbligu li jinġiebu l-provi qiegħed fuq il-prosekuzzjoni huwa argument li jriegi dejjem f'qorti tal-ġustizzja.

Iżda għadna ma wasalniex għal dan.

Din hi l-arena politika.

Hawn barra l-argument li l-obbligu tal-provi qiegħed fuq il-ġurnalisti huwa l-argument tal-ħatja.

Huma jinku lil dawk li jakkużawhom għaliex "m'għandhomx dokumenti".

Bħal kriminal ordinarju taħt arrest jitkessħu meta jgħidu "m'għandek xejn kontrija Surġent.

Irrid it-telefonata tiegħi' Madankollu dokumenti għandhom.

Għalfejn ma jippubblikawhomx?

Għalfejn ma jgħidux mnejn ġejjin ir-rikkezzi tagħhom?

Għaliex ma jippermettux sorvelji u investigazzjonijiet internazzjonali dwar il-kuntatti tagħhom?

Galiex ma jħallux ix-xhieda jitkellmu mingħajr biża ta' tpattija?

Qiegħed jidher dejjem iżjed biċ-ċar li l-akbar gidba fl-istorja politika jista' jagħti l-każ li sa tkun dik li qed jikkommetti Joseph Muscat fuqna: li l-gidba li biha akkużatu Daphne Caruana Galizia mhijiex vera.

Previous: Upper East Side Next: Karattru dubjuż fuq in-naħa l-oħra tat-triq window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Karattru dubjuż fuq in-naħa l-oħra tat-triq

Konrad Mizzi hu aktar intelliġenti minni f'ħafna aspetti.

Żgur li hu aktar kapaċi minni biex iżomm ruħu fit.

F'dan ir-ritratt jidher nieżel max-Xatt ta' San Ġiljan ma' ħabib tal-qalb tiegħu li miegħu jmur jimxi regolarment.

M'iniex f'pożizzjoni li nagħmel test tad-DNA biex inkun naf b'ċertezza min hu s-sieħeb ta' Konrad Mizzi imma milli qed nara, dak li l-Ministru qed imur jimxi miegħu hu Darren Casha, li milli jidher ġie lura mill-btala li kien għaddej biha barra minn Malta biex jaħrab lill-kredituri.

Aqra aktar dwar Darren Casha f'dan il- blog ta' Daphne Caruana Galizia li jagħti ftit sfond dwaru.

Forsi l-Ministru Konrad Mizzi jista' jikkjarifika min hu dan is-sieħeb ġdid tiegħu u jekk dan sieħbu verament hu dak li naħsbu li hu, allura jgħidilna karattru dubjuż ta' din il-kwalità x'pariri jista' jagħtih.

Jew forsi l-affari hi bil-kontra u huwa s-sieħeb ta' Mizzi li qed ifittex il-pariri mingħand il-Ministru dwar kif tista' tgħaddiha lixxa jekk...prattikament, tagħmel x'tagħmel?

Previous: L-ikbar gidba fl-istorja politika Maltija Next: UPDATED: Empatija fejn mhux postha window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


UPDATED: Empatija fejn mhux postha

Updated 16:00.

Hawnhekk issibu kopja ta s-Sentenza tal-Maġistrat Joe Mifsud.

Il-premessi għall-konklużjoni tiegħu huma dokumentati bir-reqqa, allura jista' jkun he mm analiżi alternattiva għar-raġunament tiegħu.

30_01_2018-3_2018-109986 Lill-Maġistrat Joe Mifsud ili nafu bosta snin.

Kien l-ewwel boss tiegħi meta kien il-kap tal-kamra tal-aħbarijiet ta' Bay Radio.

Kelli 15-il sena u kont għadni ħalib ommi fi snieni, bla esperjenza ta' xejn.

Joe Mifsud ma kellux paċenzja imma xogħlu kien jafu.

U tgħallimt xi affarijiet mingħandu li swewli meta bla pjan ta' xejn erġajt mort għall-ġurnaliżmu 25 sena wara.

Filwaqt li jien ġejt lura minn fejn bdejt, Joe Mifsud hu Maġistrat u bħala tali hu wieħed uniku għaliex l-esperjenza tiegħu fil-ġurnaliżmu u l-politika tinforma s-sensittività tal-media dwar xogħlu u s-sentenzi tal-Qorti tiegħu.

Hu jaf iktar minn ħaddieħor x'se jispiċċa fl-aħbarijiet, u dan l-għarfien jużah.

Il-Maġistrati tagħna ma jistgħux jitkeċċew għalkemm teknikament jistgħu jingħataw promozzjoni.

Normalment ftit li xejn ikollhom motivazzjoni biex ifittxu li jkunu protagonisti.

Wieħed pjuttost iqarras wiċċu lejn min minnhom ifittex il-protagoniżmu.

U biex inkomplu bil-metafori tal-wiċċ, kien hemm minn kemmex xbinu għal xi kwotazzjonijiet minn tiegħu.

Ir-rimarki tiegħu meta ħeles lil Brandon Bartolo , akkużat b'diskors ta' mibegħda meta qal "Tmur tihdu f'.. kemm anda ... awnhekkedin pajjizna .. ahna religjon wihed biss ... huma guests iridu jimxu al ligijiet tagna ... majogobomx??

F... off back to your country!'" fil-konfront tal-promotriċi tal-inklużjoni soċjali Sara Ezabe, kienu kontra l-loġika, biex ma ngħidx perikolużi.

Il-Maġistrat fittex li jempatizza ma' Brandon Bartolo u li jiddefendi d-dritt tiegħu li jesprimi opinjoni msejsa fuq it-tħassib leġittimu dwar in-nuqqas ta' politika effettiva dwar kif għandna nittrattaw l-immigrazzjoni.

Filwaqt li l-empatija u l-ħniena huma ċentrali għall-ġustizzja, l-istess huma l-loġika u l-konsistenza.

Missier li joqtol lil ibnu jista' jgħid li kien inkwetat dwar it-tisħin globali u pprova jnaqqas l-emissjonijiet billi jaċċerta ruħu li se jkun hemm inqas ħluq x'jitma'.

Din it-tixbiha hi naqra mġebbda, veru, imma tafu xi rrid ngħid.

Jista' jkun veru li hemm nuqqasijiet fil-politika dwar l-immigrazzjoni, għalkemm frankament dan ukoll hu dibattibbli.

Imma anke jekk naċċettaw li dan hu minnu, il-problema ma tiġġustifikax li wieħed jeħodha kontra xi ħadd għajr dawk li huma responsabbli minnha.

Id-diskors ta' mibegħda hu pprojbit għaliex minnu nnifsu jweġġa'.

U għaliex jiġi qabel atti kriminali agħar.

Kull fejn kien hemm kriżi ekonomika f'xi belt Ewropea, il-ħtija ntefgħet fuq il-Lhud.

Il-Lhud kienu mżebilħa, ingħataw it-tort u ġew ibbuljati.

Eventwalment kienu msawta, misruqa u eżiljati.

Fl-aħħar inqatlu.

Din hi r-raġuni għaliex għandna liġijiet kontra attakki bil-fomm jew kwalunkwe forma ta' attakk ieħor fuq il-persuni minħabba l-grupp li jappartjenu għalih.

"Hawn biss spazju għal reliġjon waħda" hu diskors ta' mibegħda.

"Tmur tieħdu f'... kemm għandha lura lejn pajjiżha" hu diskors ta' mibegħda wkoll.

Inħossni attakkat għaliex ma nappartjenix għar-reliġjon ta' Brandon Bartolo, jekk tista' tgħidilha hekk.

U jekk b'reliġjon waħda jrid ifisser il-Kristjaneżmu, mela l-Kristjani wkoll għandu jħossuhom insultati bl-idea li dik il-minorità li għandna fidi differenti jixirqilha tiġi tturufnata.

Wara kollox il-Kristjaneżmu hu reliġjon ta' minorità f'ħafna pajjiżi madwar id-dinja, possibilment f'aktar pajjiżi minn dawk fejn il-Kristjaneżmu jgawdi l-maġġoranza.

U jien?

F'liema pajjiż se mmur nieħdu f'.. kemm għandi?

Hemm xi art imwiegħda fejn jistgħu jintbagħtu l-atei?

L-empatija mal-akkużat hi dover tal-ġustizzja.

Imma l-empatija mal-vittma hija wkoll responsabbiltà.

Il-Qrati tagħna għadhom kif qalu lill-ħafna bigotti ħodor madwarna, li huwa leġittimu li tibgħat lin-nies lura f'pajjiżhom jekk ikunu Musulmani jew jekk b'xi mod ma jkunux lebsin l-uniformi solenni taċ-ċenturjuni Rumani fil-Ġimgħa l-Kbira, anke jekk dan hu tabilħaqq pajjiżhom 3⁄4 sakemm taħt il-vomtu u l-mibegħda jkollhom l-inkwiet ġenwin li l-politikanti mhumiex qed jagħmlu biżżejjed biex jikkontrollaw l-immigrazzjoni.

Din ma tistax tkun l-aħħar kelma tal-Qrati tagħna dwar dan.

Previous: Karattru dubjuż fuq in-naħa l-oħra tat-triq Next: Biex iseħħ is-sewwa window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ir-reazzjoni ta' Repubblika għall-aħbar t'inkjesta dwar il-qtil ta' Daphne

Stqarrija ta' Repubblika: Repubblika tinnota u tilqa' l-fatt li l-gvern fl-aħħar aċċetta li tinfetaħ inkjesta indipendenti dwar il-qtil ta' Daphne Caruana Galizia.

Għadna l-bogħod mill-wasla fit-triq it-twila għall- ġustizzja.

Biex nibdew dak li kixfet Daphne bil-ġurnaliżmu tagħha – li wassal għall-assassinju tagħha – irid ikun mistħarreġ mill-awtoritajiet skont il-liġi u ssir ġustizzja mall-korrotti u mal-kriminali.

Post il-Kap tal-Uffiċju tal-Prim Ministru li tlett snin wara li kixfitu Daphne Caruana Galizia, jirrifjuta li jixhed għax jibża li jinkrimina ruħu hu fil-kamra tal-interrogazzjoni għand il-Pulizija mhux fil-Berġa ta' Kastilja jaħkem fuq kulħadd.

U dak biss eżempju wieħed.

Kien hemm bżonn 25 xahar ta' tkaxkir tas-saqajn u 25 xahar ta' protesta u appelli mill-familjari ta' Daphne, mis-soċjetà ċivili u mill-komunità internazzjonali biex il-gvern għamel dak li kien obbligat jagħmel mill-bidu nett skont il-liġi.

Il-Konvenzjoni Ewropea tad-Drittijiet tal-Bniedem tobbliga lill-gvern li ssir din l-inkjesta u l-gvern kiser din il-Konvenzjoni għal kull jum ta' dawn l-aħħar 25 xahar.

Illum sar pass żgħir biex noqorbu lejn verità u ġustizzja għal Daphne Caruana Galizia.

Iżda għadna ħafna l-bogħod minn dan l-għan.

Nafu li jekk intaffu mqar ftit il-viġilanza u l-pressjoni biex issir magħrufa l-verità, il-gvern jagħmel minn kollox biex jostorha.

Bla dubju, il-gvern jixtieq li issa jieqfu l-protesti li jsejjħu għall-ġustizzja.

Ilu jixtieq hekk 25 xahar.

Repubblika ttenni, b'entużjażmu u impenn imġedded, is-sejħa għall-protesta.

Il-protesti jaħdmu.

Ma jsirux għalxejn u r-riżultat tal-lum dan jikkonfermah.

Il-gvern, anke fejn ma jridx, ikollu jisma'.

M'aħniex se nħallu lill-kriminali (fil-politika jew mhumiex) jisgiċċaw għax mietet Daphne.

Insejjħu lil kull min hu ta' rieda tajba – lil hinn minn lealtajiet partiġġjani, lil hinn minn nuqqas ta' qbil fuq affarijiet anqas importanti – biex għada jissieħeb magħna fil-Belt Valletta biex jipprotesta kontra l-korruzzjoni u biex tintradd lil Malta il-verità u l-ġustizzja.

Previous: Mario Vella jonqos li jattendi l-ewwel laqgħa tal-kunsill tal-Bank Ċentrali Ewropew presjedut mill-president il-ġdida Christine Lagarde Next: Għajnejna msammrin fuq il-mira window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Mario Vella jonqos li jattendi l-ewwel laqgħa tal-kunsill tal-Bank Ċentrali Ewropew presjedut mill-president il-ġdida Christine Lagarde

Il-gvernatur tal-Bank Ċentrali Mario Vella naqas milli jattendi għall-ewwel laqgħa tal-kunsill ta' tmexxija tal-Bank Ċentrali Ewropew – l-ogħla organu ta' din l-istituzzjoni – presjeduta mill-president il-ġdida Christine Lagarde.

Il-laqgħa seħħet il-bieraħ iżda Mario Vella skartaha u fl-istess ħin li l-laqgħa kellha tiba', rikeb ajruplan li wasslu Frankfurt.

L-istedina personali li bgħatitlu Christine Lagarde, Mario Vella injoraha.

F'din l-istedina l-president il-ġdida talbet lill-gvernaturi tal-banek ċentrali taż-żona Ewro biex jettendu din il-laqgħa formali tal-kunsill tat-tmexxija.

Mario Vella naaqas ukoll li jingħat ll wieħed mid-deputati gvernaturi biex jirrappreżentawħ.

Is-sezzjoni stampa tal-Bank Ċentrali injorat sensiela ta' mistoqsijiet li bgħattilha.

Il-kunsill tat-tmexxija tal-Bank Ċentrali Ewropew jitlaqa' darbtejn fix-xahar fi Frankfurt iżda Mario Vella ma jattendix għal ħafna mil-laqgħat li jsiru.

Minflok wieġeb għall-istedina tal-president il-ġdida, Mario Vella tar lejn Frankfurt biex jattendi għal ċena u għal laqgħa informali wara nofsinhar.

Għejjun tal-Bank Ċentrali Ewropew qalu li s-sitwazzjoni ta' Malta hi waħda eċċezzjonali għaliex mhix rappreżentata fl-ogħla organu tal-Bank.

Il-kunsill ta' tmexxija għandu responsabbiltajiet estensivi f'dik li hi l-governanza ta' dawk il-pajjiżi li jagħmlu użu mill-ewro.

F'dan il-kunsill jittieħdu deċiżjonijiet għall-Bank u għall-Ewrosistema u jittieħdu deċiżjonijiet dwar il-politika monetarja tal-pajjiżi taż-żona Ewro li Malta tifforma parti minnha.

Dan il-kunsill jagħmel ukoll xogħol ta' sorveljanza bankarja.

Kien instab li Malta kienet kisret ir-regoli bankarji Ewropej u bis-saħħa tal-intervent tal-Bank Ċentrali Ewropew il-liċenzja li kienet ingħatat lill-Pilatus Bank kienet ġiet irtirata.

Previous: Il-flus iħollu u jorbtu Next: Ir-reazzjoni ta' Repubblika għall-aħbar t'inkjesta dwar il-qtil ta' Daphne window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-flus iħollu u jorbtu

Il-Professur Ian Refalo lill-gvern taħ parir li m'hemmx għalfejn ikun hemm separazzjoni bejn is-setgħat tal-Parlament u dawk tal-gvern.

U ftit jiem ilu l-kap tas-servizz ċivili Mario Cutajar għamel riferenza għal dan il-parir hu u jagħti r-raġunijiet tiegħu il-għala kien ġie deċiż li jiġu njorati r-rakkomandazzjonijiet tal-Kummissarju tal-Istandards fil-Ħajja Pubblika George Hyzler.

Araw x'qal Mario Cutajar dwar il-parir li taħ Ian Refalo : "Il-Professur Refalo spjega li fil-Kostituzzjoni tagħna m'hemmx distinzjoni netta li tifred lill-eżekuttiv (jiġifieri lill-gvern) mil-leġislattiv (jiġifieri mill-Parlament).

Jeħtieġ li ż-żewġ fergħat ikunu marbutin kostituzzjonalment in vista tal-fatt li s-setgħat li joħorġu mill-kostituzzjonijiet tar-Renju Unit u ta' Malta huma mħaddma mill-Kamra tad-Deputati u mill-gvern tal-ġurnata, tant li l-membri tal-eżekuttiv —jiġifieri l-ministri u s-segretarji parlamentari – jeħtieġ li jkunu Membri tal-Parlament.

Għaldaqstant ma teżisti ebda inkompatibilità kostituzzjonali bejn il-membri tal-eżekuttiv u l-membri parlamentari.

Dan tant huwa minnu li l-Kostituzzjoni nnifisha titlob li Ministru jintgħażel biss minn fost il-Membri tal-Parlament".

Fil-fehma tiegħi, dan il-parir huwa wieħed żbaljat għall-aħħar.

Immorru għall-estrem.

Jekk ma teżisti ebda raġuni il-għala l-leġislattiv u l-eżekuttiv għandhom ikunu mifrudin minn xulxin, x'inhu l-iskop wara l-iffinanzjar ta' żewġ istituzzjonijiet li xogħolhom għandha l-ħila li tagħmlu istituzzjoni waħda?

Għaliex m'għandniex nippermettu lill-gvern – li huwa elett direttament – igħaddi l-liġijiet huwa stess?

Wara kollox, kif jingħad li darba kien stqarr Bismarck, hemm żewġ affarijiet li jkun aħjar jekk ma jinkixifx il-mod dwar kif tassew isiru: iz-zalzett u l-liġijiet.

Għaliex għandu jkollna Parlament?

L-interpretazzjoni tiegħi tat-tradizzjoni ta' Westminster ma' tixbaħ xejn lil dik ta' Ian Refalo.

Il-Parlament qiegħed hemm u jiġi elett sabiex ifassal u jgħaddi l-liġijiet.

Minn naħa tiegħu, l-gvern iħaddem dawk il-liġijiet u jmexxi lill-pajjiż.

Iżda l-gvern huwa wkoll kontabbli lejn il-parlament u jiddependi minn espressjoni ta' fiduċja li tista' tiġi sospiża.

Il-gvern ma jistax jagħmel it-taxxi u jonfoq il-flus mingħajr il-kunsens tal-Parlament u huwa soġġett għall-iskrutinju tiegħu.

Iżda l-Parlament m'huwiex il-gvern u ma jistax jassumi r-rwol tal-gvern.

Għaldaqstant il-gvern huwa magħmul minn dawk il-persuni li, f'ċirkostanzi normali, nistennew li jgawdu l-fiduċja tal-maġġoranza tal-membri fil-Parlament.

Taħt il-mudell ta' Westminster, huwa minnu li l-Ministri huma persuni magħżulin minn fost il-partit li jgawdi l-appoġġ tal-kotra fosthom.

Madankollu – u proprju hawn tinsab id-differenza l-kbira – jeżisti limitu għan-numru ta' deputati parlamentari li jkunu jistgħu jingħataw ħatra fil-gvern u dan sabiex il-rwol ta' skrutinju u sorveljanza li għandu l-parlament ma jiġix fix-xejn minħabba n-numru kbir ta' membri fl-eżekuttiv.

Fir-Renju Unit, il-gvern ma jistax jimpjega d-deputati parlamentari kollha mill-partit li jappoġġjaħ.

Fil-fatt il-biċċa l-kbira tad-deputati parlamentari ma jingħatawx ħatriet mill-gvern iżda jinħatru bħala membri ta' kumitati parlamentari li qiegħdin hemm sabiex igħassu fuq il-gvern.

Il-Parlament Malti huwa dgħajjef u ilu hekk għal żmien twil.

Iżda mill-2013 'l hawn, il-Parlament sar fergħa tal-Partit Laburista.

Din m'hix xi kritika diretta lejn l-oppożizzjoni nofs kedda li hemm bħalissa.

Anki li kieku l-oppożizzjoni kienet waħda mimlija ħeġġa, il-gvern mhux biss għandu maġġoranza b'saħħitha ta' deputati li tappoġġjah, iżda dawn id-deputati qegħdin ukoll jitħallsu paga mill-gvern.

Għal Ian Refalo, Mario Cutajar, Peter Grech u l-bqija ma tagħmel ebda differenza.

Iżda jidhirli li teżisti differenza kbira bejn dawk id-deputati li jappoġġjaw lill-gvern minħabba kriterji ta' affiljazzjoni politika u ta' konvinzjoni (jew, jekk niġu għal dan, anki ta' konvenjenza politika) u dawk id-deputati li jappoġġjaw lill-gvern minħabba l-paga li jirċievu mingħandu jew għaliex l-għajxien tagħhom huwa dipendenti mill-gvern.

Din id-differenza, il-għala hi tant importanti?

Għaliex – u huwa propju hawn fejn ma naqbel xejn mal-parir ta' Ian Refalo – ma jistax ikollna demokrazija vera jekk ma jkunx hemm separazzjoni netta bejn il-leġislattiv u l-eżekuttiv.

Jekk titħassar din is-separazzjoni, nistgħu ngħidu addio lill-iskrutinju, lill-kontabilità finanzjarja u lill-għodda li biha jkunu jistgħu jintlaħqu forom ta' ftehim bejn iż-żewġ naħat.

Min imur igħid li s-separazzjoni bejn l-eżekuttiv u l-leġislattiv qiegħda hemm għalxejn ikun qed jirrendi l-Parlament f'teatru li fih il-membri tal-oppożizzjoni jkunu biss spettaturi u filwaqt li l-membri tal-gvern ikunu atturi salarjati.

Il-konsegwenzi ta' raġunar bħal dan għall-governanza tajba tal-pajjiż huma serji ħafna.

F'pajjiżna għandna entitajiet indipendenti li nħolqu apposta sabiex jkunu kontabbli lejn il-Parlament u mhux lejn il-gvern għaliex jassistu lill-parlament fir-rwol tiegħu ta' skrutinju.

L-Ombudsman, l-Awditur Ġenerali u l-Kummissarju dwar l-Istandards fil-Ħajja Pubblika huma lkoll kontabbli lejn il-Parlament għar-raġuni li xogħolhom hu jiġbdu l-attenzjoni meta l-gvern jonqos mid-dmirijiet u mir-responsabbiltajiet tiegħu.

Dawn huma lkoll kontabbli lejn il-Parlament għaliex ikun mistenni li l-Parlament jieħu passi li jkunu msejsa fuq ir-rakkomandazzjonijiet tagħhom.

L-affarijiet inkunu nistgħu intejjbuhom biss kemm il-darba jkun hemm istituzzjoni li jkollha s-saħħa li tiġbed widnejn il-gvern dwar in-nuqqasijiet tiegħu.

Jekk il-gvern jonfoq flus aktar milli jkun xieraq biex jixtri, ngħidu aħna, l- paperclips , il-Parlament għandu jkollu l-libertà li jagħmel pressjoni fuq il-gvern biex jikkontrolla l-infieq fuq il- paperclips .

M'hemmx għalfejn li ngħaddu minn kriżi politika qabel tiġi ndirizzata l-problema tal-infieq żejjed.

Iżda jekk il-maġġoranza fil-Parlament tkun komposta minn persuni li dawn il- paperclips jużawhom bir-radam, m'hu ser jinbidel xejn tipprotesta kemm tipprotesta l-oppożizzjoni dwar ir-rapport tal-awditur.

Din is-sitwazzjoni la hi waħda sewwa u l-anqas m'hi waħda demokratika għaliex lill-Parlament – istituzzjoni importanti ħafna tal-istat li għandha tkun l-ogħla waħda fil-pajjiż – tnaqqaslu mill-awtorità tiegħu.

Dak li rrakkomanda l-Kummissarju tal-Istandards fil-Ħajja Pubblika huwa bażat fuq dak li osservaw tal-GRECO u tal-Kummissjoni ta' Venezja.

Dawn kienu tkellmu wkoll dwar dawk il-persuni li jinħatru f'karigi ta' fiduċja mingħajr ma jiġu mgħoddija mill-għarbiel kostituzzjonali fejn għandu x'jaqsam ir-reklutaġġ mas-servizz pubbliku.

Persuni bħal dawn kienu wkoll jinħatru qabel tal-Labour telgħu fil-gvern fl-2013.

Jien kont inħtart f'pożizzjoni ta' fiduċja fi żmien meta l-gvern kien jaħtar numru żgħir ħafna minn dawn.

Taħt dan il-gvern diġà nħatru mas-700 ruħ.

U kellu jkun Mario Cutajar, il-kap tas-servizz ċivili, li jistqarr li m'hemm xejn ħażin f'dan kollu u li l-Kummissarju tal-Istandards fil-Ħajja Pubblika m'għandux raġun igħid li dan mhux sewwa.

Mhux bi ħsiebni noqgħod nidħol fil-mertu dwar ir-raġuni għala l-impjieg ta' 700 persuna ta' fiduċja (u mhux l-impjieg ta' 50) ibiddel radikalment id-dinamika tal-kwistjoni kollha u l-argument li "hekk ukoll kien jiġri fl-imgħoddi" ma jreġix.

Ngħid biss li l-Kostituzzjoni tagħna tipprovdi dwar il-mod kif għandhom jiġu mpjegati n-nies fis-servizz pubbliku għaliex din tfittex li ssir ġustizzja f'dak li huwa reklutaġġ biex b'hekk jiġi mpjegat mal-gvern min ikun ħaqqu u mhux min jiġi mgħoddi mill-għarbiel għax ikollu r-riħ politiku fil-qala'.

Dan huwa ġust għaliex, wara kollox, dawn in-nies huma mħallsin mit-taxxi tagħna u għaldaqstant għandna dritt nippretendu servizz tal-aqwa kwalità mingħandhom.

Il-Kostituzzjoni trid tassigura wkoll li l-amministrazzjoni impjegata tal-pajjiż tkun distinta minn dawk li jkollhom ħatra għax ikunu eletti.

Il-Ministri jmorru u jiġu, iżda l-amministrazzjoni trid tibqa' għaddejja.

Sa ċertu punt, dan ilkoll naċċettawħ.

Ħadd ma jgħaddilu minn rasu li għandu jkun il-Ministru tas-Saħħa li jagħżel il-kirurgi u t-tobba biex jaħdmu fl-isptar għaliex anki l-akbar bażużlu jkun irid li jkollu s-servizz tal-aqwa kirurgu tal-qalb li jista' jkun hemm u mhux is-servizz ta' l-aktar kirurgu partiġġjan li jkun lejali lejn il-Ministru.

Barra minn dan, nistennew li x-xogħol tal-isptar ma jiġix effettwat minn elezzjoni jew minn bidla fil-gvern.

Dan il-prinċipju m'għandux japplika biss għall-isptarijiet.

Is-servizz ċivili qiegħed hemm biex jaqdi lill-gvern tal-ġurnata u għandu jkollu nies li jkollhom il-ħila li jħarsu lil hinn mill-elezzjoni li jkun imiss.

Nies li jassiguraw il-kontinwità u dan sabiex ma nirrepetux l-istess żbalji kull darba li jinbidel Ministru.

Bħala kap tas-servizz ċivili, Mario Cutajar jkun mistenni li jiddefendi b'ħiltu kollha l-kunċett li s-servizz ċivili, hu u jaqdi lill-gvern tal-ġurnata, għandu jkun awtonomu u distint fil-parametri tal-liġi.

Iżda Mario Cutajar għamel l-oppost.

Sejjaħ konferenza stampa biex jispjega il-għala, skont hu, m'hemm xejn ħażin li l-Ministri jimlew il-postijiet fil-ministeri u f'entitajiet oħra bil-bażużli.

Dan l-aġir kien il-kaġun tal-qerda ta' servizz ċivili distint li huwa istituzzjoni oħra fi ħdan il-qafas Kostituzzjonali tal-pajjiż.

Tgħid Ian Refalo jkun jixtieq jipparaguna dan kollu mal-mudell ta' Westminster biex jintebaħ kemm qed jinterpreta ħażin il-wirt istituzzjonali Ingliż tagħna u l-mod ta' kif aħna irnexxielna neqirduħ?

Nagħlaq b'dan li ġej.

Il-bieraħ il-Grupp Parlamentari Laburista "adotta" r-rapport ta' Mario Cutajar li sejjaħ bħala mhux korretti r-rakkomandazzjonijiet tal-Kummissarju tal-Istandards fil-Ħajja Pubblika u li għalhekk dawn ir-rakkomandazzjonijiet għandhom jiġu njorati.

Ma taħsbux li din l-imġieba tagħtini raġun?

Il-Kummissarju tal-Istandards fil-Ħajja Pubblika huwa kontabbli lejn il-Parlament.

Dan fassal rakkomandazzjonijiet dwar il-mod kif jistgħu jissaħħu s-setgħat tal-Parlament u dwar kif is-setgħa tal-eżekuttiv tista' tiġi limitata fil-prattika.

Il-gvern wieġeb billi fittex li jħares is-setgħa kbira li għandu u nqeda' bil-kap tas-servizz ċivili li serva ta' pupazz hu u jgħidilna li l-Parlament għandu joqgħod lura u jżomm postu.

U x'għamlu l-membri tal-Grupp Parlamentari Laburista?

Minflok qabżu għall-Kummissarju tal-Istandards fil-Ħajja Pubblika li għamel rakkomandazzjonijiet favur il-Parlament li huma jagħmlu parti minnu, appoġġjaw lill-gvern li jiffirmalhom iċ-ċekkijiet tal-paga tagħhom.

Għaliex l-aqwa l-flus.

L-aqwa s-setgħa.

Previous: X'kien jagħmel ir-regolatur li kieku ma nħolqitx l-iskema tal-bejgħ tal-passaporti?

Next: Mario Vella jonqos li jattendi l-ewwel laqgħa tal-kunsill tal-Bank Ċentrali Ewropew presjedut mill-president il-ġdida Christine Lagarde window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


X'kien jagħmel ir-regolatur li kieku ma nħolqitx l-iskema tal-bejgħ tal-passaporti?

Ir-regolatur tal-iskema tal-bejgħ tal-passaporti kkonkluda li dak li tant ftaħar biħ Jean Philippe Chetcuti mal-ġurnalisti ta' M6 TV ma setax seħħ.

Dan ikkonkluda li mhux veru li Chetcuti jirnexxielu jġibha żewġ ma' kull applikazzjoni li jagħmel għall-ħruġ ta' passaport.

Ir-regolatur qal li "mhuwiex probabbli" li bis-saħħa ta' xi themiża 'l hawn u 'l hinn dan għandu s-saħħa li jġiegħel Ministru jirranġalu biex jinħareġ passaport għal applikant li għandu kondotta kriminali .

Ir-regolatur ma qalx li ma jistax jieħu bis-serjetà dak li ftaħar dwaru Jean Philippe Chetcuti u qgħad attent biex igħid li m'għandux is-saħħa li jivverifika li l-persuna b'wiċċha mħassar li dehret fuq it-televiżjoni hi fil-fatt Jean Philippe Chetcuti.

Wara kollox, qal ir-regolatur, huwa m'huwiex uffiċjal tal-pulizija.

Madankollu jidher li r-regolatur huwa lest jassumi li l-persuna b'wiċċha mħassar m'hi ħadd ħlief Jean Philippe Chetcuti li tant ftaħar li għandu s-setgħa li jagħmel il-mirakli għal biljunarju Afrikan b'kondotta kriminali bis-saħħa tal-kuntatti li għandu fil-gvern u bis-saħħa tal-fatt li Joseph Muscat kien jirkeb il-vann tal-iskola miegħu u tal-fatt li Owen Bonnici kien jaħdem mad-ditta legali tiegħu.

U dan biex ma nsemmux lil Julia Farrugia, li hi ħobża u sikkina ma' mart Chetcuti.

Hu u jibbaża ruħu fuq dak li assuma, r-regolatur jidhirlu li Chetcuti bil-ftaħir kollu tiegħu, lill-"Iskema IIP" għamlilha l-ħsara.

Li jfisser li r-regolatur jidhirlu li Jean Philippe Chetcuti parla żejjed u ġab ruħu qiesu bejjiegħ tat-triq.

Madankollu r-regolatur igħid li l-proċess tal-approvazzjoni tal-bejgħ tal-passaporti huwa mfassal b'tali mod li dak li wiegħed Jean Philippe Chetcuti diffiċli ħafna li jseħħ u jgħid li jeħtieġ li jsiru tibdiliet biex jiġi żgurat li kandidat ineliġibbli ma jgħaddix mill-għarbiel.

Iżda r-regolatur – is-Sur Carmel Degabriele – jonqos li jammetti ħaġa waħda.

In-nuqqas ta' trasparenza li hemm fl-iskema qed toħloq opportunità biex iseħħu l-abbużi u biex dawn l-abbużi jibqgħu mistura.

U hija proprju din is-sitwazzjoni li qed tippermetti lil Jean Philippe Chetcuti jwiegħed dak li Carmel Degabriele jikkunsidraħ bħala improbabbli.

Ta' min igħid ukoll li Carmel Degabriele ma tantx jista' jkun ċert minn dak li qed igħid għaliex dan jammettiħ huwa stess.

Jekk f'kamra jkun hemm biss Jean Philippe Chetcuti u wieħed mill-isħab ministerjali tiegħu u dawn jitkellmu bejniethom dwar applikazzjoni pendenti għall-ħruġ ta' passaport Malti lil klijent dubjuż, wara l-fatt ir-regolatur ma jkun jagħmel xejn.

Dawn huma nies korrotti, iżda ċertament m'humiex boloħ.

Ikun qed jinsultahom ir-regolatur li kieku dan jaħseb li huma boloħ.

Iżda jkun qed joffendina bil-kbir jekk jaħseb li tant aħna bħaħan li ninsabu lesti li naċċettaw il-konklużjonijiet tat-taparsi investigazzjoni nterna li għamel.

Carmel Degabriele seta' għamel ħafna aktar milli għamel.

Seta' għarbel l-indirizzi li kienu taw il-klijenti ta' Chetcuti Cauchi lill-gvern biex jippruvaw li għexu f'Malta qabel akkwistaw passaport Malti.

Jien naf b'wieħed mill-klijenti tagħhom li jismu Fahdi Mehio.

Dan huwa bniedem mill-Emirati mdaħħal fin-negozju tal-bini li tgħidx kemm ftaħar bis-servizz li kienu tawħ ta' Chetcuti Cauchi fil-fuljett li dawn stampaw.

Lill-gvern kien qallu li huwa jgħix fi Triq is-Sebuqa f'San Ġwann.

Meta mort fuq il-post b'ritratt tiegħu f'idi u kellimt lil dawk li suppost huma l-ġirien tiegħu, ebda wieħed minn dawn ma qatt raħ.

U dan suppost qed igħix f'kantina ma' negozjant tal-ilbies sportiv Russu, persuna oħra li l-ġirien qatt ma raw b'għajnejhom.

Mhux hekk!

F'għajnejn Carmel Degabriele, hu m'huwiex ir-regolatur u fir-rapport tiegħu jgħid li l-liġi li tagħti s-setgħa lill-Ministru li jagħti passaport lil persuni b'kondotta kriminali għandha titneħħa.

Meta kiteb dan, wera' li l-governanza tajba ma tinteressaħx u b'mod speċifiku jgħid li t-tibdiliet legali huma meħtieġa biex b'hekk "min ma jaqbilx mal-iskema" – jiġifieri xi ħadd bħali – ikollu jsodd ħalqu.

Fl-imgħoddi Carmel Degabriele kien ippropona li l-gvern m'għandux ixandar l-ismijiet ta' dawk li jingħataw il-permess li jixtru passaport Malti.

B'nuqqas kbir ta' trasparenza, bħalissa l-ismijiet ta' dawk li jakkwistaw passaport qed jitniżżlu b'isimhom l-ewwel (minflok b'kunjomhom) u qed jitħalltu mal-ismijiet ta' dawk li jakkwistaw passaport bis-saħħa ta' xi żwieġ jew b'wirt.

Iżda anki dan huwa meqjuż żejjed mis-Sur Carmel Degabriele.

Min jaf għaliex hux?

Ma nagħmlux mod li r-regolatur irid jeħles minn min – bħali – ikun irid jassigura li l-passaporti ma jiġux akkwistati mill-kriminali?

Huwa ħalef bil-korrettezza tal-għarbiel li suppost igħaddu minnu l-applikanti.

Fuq dan ma nistax inmerieħ għaliex minn hawn barra diffiċli wieħed igħid x'iseħħ jew ma jseħħx.

Iżda biżżejjed wieħed isemmi li mill-inqas 5 applikanti spiċċaw fl-inkwiet f'pajjiżi oħra meta, huma u jippretenduha ta' ċittadini Maltin, ħolqu entitajiet biex jaħslu l-flus maħmuġin u biex jaqdu l-imġieba kriminali tagħhom.

Jean Philippe Chetcuti appella minn digriet ta' Maġistrat li permezz tiegħu ġiet ordnata t-tnedija ta' inkjesta dwar l-imġieba tiegħu.

Għaliex hekk kien jaqbillu.

Għaliex dan mhux interessat li jara li – jekk tassew huwa innoċenti – ismu jiġi mnaddaf.

Jippreferi jibqa' bid-dell fuqu għaliex moħħu mistrieħ li sħabu – jiġifieri dawk li ftaħar bihom fuq it-televiżjoni Franċiża – jkunu lesti jirranġaw kollox biex il-pulizija tħallieħ bi kwietu.

U fil-frattemp, f'attentat biex b'tibjida titgħatta l-qassata li saret, sħab Jean Philippe Chetcuti qabbdu lil Carmel Degabriele — l-hekk imsemmi regolatur — li tant huwa indipendenti li dawk li qabbduh biex jikteb ir-rapport għandhom is-setgħa li jdabbrulu rasu meta dan itemm it-terminu tiegħu.

Ftakru f'ħaġa waħda.

Li kieku ma ħloqniex l-iskema tal-bejgħ tal-passaporti, m'għandniex il-ħtieġa ta' regolatur biex jissorveljaha.

Nistaqsi: x'kien jagħmel Jean Philippe Chetcuti li kieku m'huwiex ibiegħ il-passaporti?

Nistaqsi wkoll: x'kien jagħmel Carmel Degabriele li kieku Jean Philippe Chetcuti m'huwiex ibiegħ il-passaporti.

Nimmaġina li t-tnejn ikunu qegħdin isaffru l-Aida.

Previous: Nhar is-16 ta' Novembru, Protesta fil-Belt Valletta Next: Il-flus iħollu u jorbtu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Araw x'qalu tliet imħallfin

Is-sentenza li nqatgħet dalgħodu m'hi xejn ħlief dikjarazzjoni ċara dwar kemm ma jiswew xejn l-hekk imsejjħa riformi fil-ġudikatura ta' Own Bonnici.

Il-gvern, permezz ta' Owen Bonnici, il-u jgħid li tal-Labour kienu saħħew l-indipendenza tal-ġudikatura permezz tal-emendi li saru fil-Kostituzzjoni fl-2016 u bil-ħolqien tal-"Kumitat dwar il-Ħatriet fil-Ġudikatura".

Il-gvern ried ibellagħha li ġaladarba l-Kumitat dwar il-Ħatriet fil-Ġudikatura huwa presjedut mill-Prim Imħallef, iservi fih l-Avukat Ġenerali u jiffunzjona indipendentement mill-Prim Ministru, l-għażla ta' mħallfin u maġistrati ġodda ssir indipendentement mill-gvern.

F'demokrazija moderna, hekk suppost għandu jkun.

Iżda dalgħodu l-Prim Imħallef Joseph Azzopardi u l-Imħallfin Giannino Caruana Demajo u Noel Cuschieri taw sentenza li permezz tagħha qalu li l-argumenti ta' Owen Bonnici huma ħmerijiet.

U dan għaliex il-"Kumitat dwar il-Ħatriet fil-Ġudikatura" fil-fatt ma jagħmel ebda ħatriet.

L-imħallfin dan qaluh fis-sentenza li fiha ċaħdu t-talba ta' Repubblika biex il-Prim Imħallef Joseph Azzopardi jirrikuża ruħu mis-smiegħ tal-appell li għamlu fil-kawża li saret dwar il-ħatriet fil-ġudikatura.

Ta' Repubblika qed isostnu li l-ħatriet fil-ġudikatura saru skond id-diskrezzjoni totali tal-Prim Ministru u li għaldaqstant il-ġudikatura f'Malta m'hix indipendenti mill-indħil tal-gvern.

Agħtu daqqa t'għajn lejn dak li ktibt dwar ir-raġunijiet li ġabet il-Qorti meta ċaħdet it-talbiet ta' Repubblika.

Li hu ferm interessanti huwa l-isfond li l-imħallfin tkellmu dwaru qabel waslu għad-deċiżjoni tagħhom: " Illi l-President tal-Qorti fil-funzjoni tiegħu ta' Prim Imħallef m'għandu ebda diskrezzjoni dwar il-ħatra ta' ġudikanti, u l-funzjoni tiegħu fir-rigward hija dik li jippresjedi l-Kumitat Dwar il-Ħatriet tal-Ġudikatura (il-Kumitat) u hija limitata għall-evalwazzjoni tal-"eleġibilita' u l-meritu" ta' min hu interessat, jew min ikun tressaq mill-Prim Ministru, li jservi fil-karika ta' imħallef jew maġistrat, u jagħmel ir-rakkomandazzjoni tiegħu lill-Ministru tal-Ġustizzja li minn naħa tieħu jgħaddi ir-rakkomandazzjoni lill-Prim Ministru li, fis-sistema eżistenti, finalment għandu d-diskrezzjoni lil min jaħtar ġudikant; tant id-diskrezzjoni ta' min jinħatar ġudikant hi f'idejn Prim Ministru, u mhux f'idejn il-Kumitat, li l-Prim Ministru jista' ma jaqbilx mar-rakkomdandazzjoni tal-Kumitat u xorta jaħtar persuni li ma kinux ġew approvati mill-Kumitat, basta f'dawn il-każijiet jagħti raġunijiet fir-rigward . "

Għaldaqstant il-funzjoni tal-Prim Imħallef li jippresjedi l-Kumitat għall-evalwazzjoni ta' kanditati li jkunu esprimew l-interess tagħhom jew li isimhom tressaq quddiem il-Kumitat, sabiex jservu bħala Imħallfin jew maġistrati ma twassalx neċessarjament għall-ħatra ta' ġudikant, għax din tibqa' dejjem fid-diskrezzjoni tal-Prim Ministru ".

Tliet imħallfin, inkluż il-Prim Imħallef, dak li ngħad ripetutament minn Owen Bonnici, għamluh irmied.

Fejn jidħlu ħatriet ġodda, l-Kumitat dwar il-Ħatriet fil-Ġudikatura ma jagħti ebda indipendenza lill-ġudikatura.

Id-diskrezzjoni dwar l-għażla tinsab f'idejn il-Prim Ministru u f'idejh waħdu.

Il-Kummissjoni ta' Venezja diġà spjegat dan x'ifisser: ifisser li f'dan il-qasam id-demokrazija ma teżistix.

U l-gvern ma jridx jagħmel it-tibdiliet meħtieġa u qed iwebbes rasu u jkompli jagħmel ħatriet anki wara li ngħata pariri minn waħda mill-entitajiet l-aktar rispettati madwar id-dinja fil-qasam kostituzzjonali. .

Il-gvern aktar moħħu li joqgħod jissielet ma' Repubblika fil-qorti.

Previous: Żmaga Next: Ġenn spjetat u ħdura mxajtna window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Żmaga

Fil-paġna li għandu fil- Facebook , Frank Portelli ta' sikwit jiftħilha.

Skont il-fissazzjoni l-aktar riċenti tiegħu, qalilna li huwa "jaf" li Daphne Caruana Galizia kienet titħallas — skont hu madwar miljun Ewro għalkemm ma jgħidx min ħallas miljun lil min — biex tikteb dwar ħaddieħor jew dwar xi ħaġa.

Imbagħad jinfexx f'ħafna diskors misoginistiku li sar it-timbru tal-ħmieġ inkallat li dan il-bniedem issa dara' jgħum fih.

Għandu lanzita daqshiex li ma tispiċċa qatt.

Din il-lanzita li għandu, la jirrikonoxxiha hu u lanqas dawk li regolarment jiktbu fuq il-paġna tiegħu biex ikomplu jgħawwuh.

Frank Portelli żmaga waħda sew.

Qed jitlef minn moħħu.

Kitbietu jixhed il-ġenn ta' moħħu.

Għall-finijiet legali, niddikjara li m'jinix psikjatra u dak li għadni kemm ktibt huwa biss il-fehma tiegħi.

Fehma li jidhirli li hija ġusta fiċ-ċirkostanzi.

Li kieku kelli nitkellem bl-istess mod li Frank Portelli jitkellem dwar l-ossessjonijiet tiegħu, nitlobkom biex titfgħuni minn fuq is-sur għal isfel.

I

Previous: Inkjesta li tkun tassew indipendenti Next: Araw x'qalu tliet imħallfin window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Nhar is-16 ta' Novembru, Protesta fil-Belt Valletta

Stqarrija ta; Repubblika, #occupyjustice u manueldelia.com: Kull 16 tax-xahar aħna norganizzaw velja li tfakkar lil Daphne Caruana Galizia u tesiġi verità u ġustizzja, għaliha u għax-xogħol ġurnalistiku tagħha.

Dan se nibqgħu nagħmluh sakemm issir magħrufa l-verità u tintradd il-ġustizzja.

Iżda b'dak li qed jiġri f'pajjiżna, irridu ngħidu lill-gvern bl-aktar mod ċar li m'għandux jaħseb li din hi xi tifkira li m'għandhiex x'taqsam miegħu.

Għalhekk, nhar is-Sibt 16 ta' Novembru minbarra l-velja ta' kull xahar ser norganizzaw mixja ta' protesta.

Qed insejjħu lill-organizzazzjonijiet tas-soċjetà ċivili u lill-kommunità kollha sabiex jissieħbu magħna fi protesta li trid tilħaq għanijiet ċari u espliċiti.

Keith Schembri jista' jiċċita d-drittijiet personali tiegħu biex jaħrab li jixhed fil-Qorti.

Iżda Keith Schembri hu uffiċjal pubbliku.

Keith Schembri għandu jirriżenja minnufih jew jitkeċċa mill-Prim Ministru.

Nafu bħala fatt li wara l-elezzjoni li tatu l-poter waqqaf kumpanija fil-Panama.

Nafu li dik il-kumpanija kellha "business plans" ma' 17 Black.

Nafu li 17 Black hi ta' Yorgen Fenech.

Nafu li Yorgen Fenech stagħna bl-appalt pubbliku tal-Electrogas.

Issa kulħadd qed jaħrab mill-konsegwenzi.

Keith Schembri ħarab mill-Qorti.

Yorgen Fenech ħarab mill-pajjiż.

Konrad Mizzi – li wkoll ftihem biex jitħallas bil-moħbi minn Yorgen Fenech – qed jiżgiċċa kull inkjesta li ssir kontrih.

Ma' dawn it-tnejn Chris Cardona u Edward Scicluna huma suspettati f'inkjesta kriminali li stagħnew meta biegħu sptarijiet pubbliċi lill-privat.

Dawn huma nies li qed jiżmantellaw il-protezzjoni soċjali biex jagħmlu 'l dawk li jixtruhom aktar sinjuri.

Kulħadd qed iħallas kontijiet tad-dawl ogħla biex xi ħadd fl-Ażerbajġan qed isir sinjur minn fuqna.

Qed inħallsu miljuni aktar lil xi ħadd bla wiċċ biex l-Għawdxin u l-pazjenti tal-Isptarijiet San Luqa u Karin Grech ma raw ebda titjib fis-servizz tas-saħħa.

Is-sitwazzjoni llum-il ġurnata f'pajjiżna hi tali li l-mod kif l-imħallfin u l-maġistrati qed jiġu appuntati abbażi ta' l-appartenenzi politika tagħhom tnissel fost iċ-ċittadini nuqqas ta' fiduċja fil-ġudikatura.

Dan huwa ta' xkiel għall-benessere personali u dak tal-komunita'.

Jeħtieġ li ċ-ċittadini jingħaqdu sabiex flimkien iwaqqfu lil min qed jisirqilhom il-futur tagħhom.

Daphne Caruana Galizia iġġieldet għall-ġustizzja.

L-aħjar mod kif nonoraw il-memorja tagħha hu li nibdlu s-sogħba tagħna fi protesta.

Il-ħallelin iridu jagħtu kont t'egħmilhom.

Il-protesta għall-verità u l-ġustizzja titlaq minn quddiem it-Teatru l-Antik fis-7:00pm nhar is-Sibt, 16 ta' Novembru 2019, u tasal fi Pjazza l-Assedju l-Kbir fil-Belt Valletta, fejn fis-7:30pm ikollna l-velja ta' protesta.

Previous: Kienet xammithom mill-bidu nett Next: X'kien jagħmel ir-regolatur li kieku ma nħolqitx l-iskema tal-bejgħ tal-passaporti? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-Qorti mitluba tordna lil Ministri li jxandru s-sors tal-kwotazzjoni mill-parti mhux imxandra tar-rapport tal-inkjesta Egrant

Repubblika ippreżentat rikors li fih talbet lill-qorti tordna lill-Ministri Konrad Mizzi, Edward Scicluna u Chris Cardona jgħaddulha kopja tad-dokument li kienu kkwotaw minnu fil-proċeduri tal-qorti li jifforma parti minn estratt tar-rapport tal-inkjesta Egrant li għadu ma ġiex ippublikat.

Infakkar li l-Avukat Ġenerali kien xandar madwar 50 mill-1,500 paġna tar-rapport tal-inkjesta, għalkemm kopji tar-rapport kienu ġew mgħoddija lill-Ministru tal-Ġustizzja Owen Bonnici u lill-Prim Ministru Joseph Muscat.

Fuq talba tal-Prim Ministru l-inkjesta kienet tmexxiet minn dak li kien Maġistrat (illum Imħallef) Aaron Bugeja li ngħata l-inkarigu li jiġbor provi dwar jekk Joseph u Michelle Muscat ki9nux is-sidien ta' Egrant, kumpannija sigrieta tal-Panama.

Il-ġbir tal-provi kien inbeda' proprju l-għada li dak li kien is-sid tal-Pilatus Bank, l-Iranjan Ali Sadr Hashemi Nejad, intlemaħ tard bil-lejl joħroġ inkiss inkiss żewġ bagalji mill-bieb ta' wara tal-bank.

Dan seħħ ftit wara li Daphne Caruana Galizia rrappurtat li fil-bini tal-Pilatus Bank jeżistu dokumenti li jippruvaw li sidt l-Egrant hi mart il-Prim Ministru Michelle Muscat.

Ir-rapport tal-inkjesta kkonkluda li ma nstabet ebda evidenza li tista' tipprova din l-allegazzjoni.

Madankollu r-rapport tal-inkjesta qatt ma xxandar u l-Avukat Ġenerali irnexxielu jipperswadi lill-Qorti li l-Kap tal-Oppożizzjoni ma kellu dritt għal kopja sħiħa tar-rapport.

Quddiem il-Qorti, l-Avukat Ġenerali, il-Prim Ministru u l-Ministru tal-Ġustizzja xehdu li kellhom kontroll strett fuq it-tixrid tal-parti mhux imxandra tar-rapport Egrant.

Iżda meta Repubblika fil-Qorti talbet it-tnedija ta' nkjesta dwar l-allegat rwol ta' tliet Ministri f'reati kriminali b'rabta mal-privatizzazzjoni ta' tliet sptarijiet, dawn il-Ministri ikkwotaw minn dokument li huma qalu li jifforma parti mill-konklużjonijiet tar-rapport Egrant, liema dokument ma jaqbilx mal-parti mxandra tar-rapport.

Skont xhieda bil-ġurament tal-Avukat Ġenerali, tal-Prim Ministru u tal-Ministeru tal-Ġustizzja, ebda wieħed minn dawn it-tliet Ministru ma kellu aċċess għal dik il-parti tar-rapport li ma ġietx imxandra.

Permezz ta' rikors li ġie preżentat ftit ilu, Repubblika talbet spjegazzjoni mingħand il-Ministri dwar dak li kienu kkwotaw minnu iżda dawn wieġbu billi qalu li Repubblika ma kellhiex dritt tagħmlilhom il-mistoqsijiet.

Permezz tar-rikors l-iktar riċenti tagħha, Repubblika sostniet li huwa prinċipju bażiku fi proċeduri legali li għandu jkun hemm ugwaljanza għal kull parti.

Jekk il-Ministri, bil-għan li jiddefendu ruħħom, jagħżlu li jikkwotaw minn dokument, min qed jakkużahom — jiġifieri Repubblika — u l-Maġistrat li ntalab jiddeċiedi jekk għandhiex tinbeda' nkjesta jew le, għandu jkollhom aċċess sħiħ għal dak id-dokument.

Previous: Wasal fit-tmiem Next: Komdu bl-impunità li hawn window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Wasal fit-tmiem

Wieħed għandu mnejn jasal għall-konklużjoni li t-tmexxija qasira u mimlija skossi ta' Adrian Delia waslet biex tintemm.

Iżda bis-saħħa ta' wirja ta' kunfidenza żejda, Delia xorta waħda qed jipprova jagħti l-impressjoni li għad jista' jibqa' jferfer fil-wiċċ.

Fil-laqgħa tal-bieraħ tal-Grupp Parlamentari, saħansitra lanqas il-viċi kapijiet tal-PN ma qabżu għalih.

Jidher li Robert Arrigo u David Agius għamlu l-kalkoli tagħhom u dehrilhom li jkun aħjar għalihom jekk isoddu ħalqhom.

Minkejja li t-tnejn kienu qrib tiegħu, x'aktarx ħasbu li jkunu jistgħu jżommu posthom fl-eventwalità li lil Delia tiddabbarlu rasu jew inkella jdabbarha hu.

X'aktarx li s-sottovalutar tal-preżent huwa l-agħar mod li bih wieħed jissielet mal-kriżijiet – wieħed għandu dejjem jiffoka fuq dak li jkun qed jiġri madwaru u mhux fuq dak li għad jista' jseħħ.

Għalkemm il-ġejjieni ma rah ħadd, ċerti konsegwenzi jistgħu jiġu evitati jekk tinħataf l-okkażjoni.

Ma naħsibx li l-bieraħ Adrian Delia baqa' skantat b'dak kollu li sema' fil-konfront tiegħu.

Li kieku d-diskors tal-bieraħ ingħad fil-konfront ta' xi ħadd li għandu l-kariga li qed jokkupa bħalissa, x'aktarx ma kienx ikun favur li din il-persuna ddabbar rasha.

L-infrastruttura kollha tan-Net qed tiġi manipulata b'tali mod bil-għan li l-mexxej tal-partit jkun jista' jibqa' jippersisti fl-illużjoni li kollox jinsab għaddej fuq ir-rubini u skond il-pjan.

Araw ftit l-aħbar li xxandret l-bieraħ dwar l-udjenzi dejjem jonqsu tan-Net u li saħansitra anki Radju Maria spiċċa għandu aktar semmiegħa.

Il-mexxejja tal-partit serrħulna rasna li dan kien kollu ppjanat.

L-istess pjan li ħadem b'mod dettaljat hekk kif il-PN ħareġ igħajjat li huwa "t-tieni l-akbar partit f'Malta", ħadem ukoll meta tħabbar li "Net FM jinsab fis-seba' post f'Malta f'dawk li huma semmiegħa".

Madankollu l-isbaħ waħda kienet meta lis-semmiegħa tiegħu n-Net qalilhom li kienu nżammu l-udjenzi li kellhom.

Dan ma kien xejn ħlief gideb f'wiċċ is-semmiegħa, f'wiċċ il-partitarji, f'wiċċ il-ħaddiema tal-partit u f'wiċċ l-aġenziji tar-reklamar.

Gideb sfaċċat, sistematiku u konsistenti li huwa prova ċara li l-kwalifiki biex isservi fil-ħajja pubblika huma neqsin.

Wara li ntemmet il-laqgħa pjuttost twila tal-Grupp Parlamentari, Adrian Delia ħareġ waħdu mil-laqgħa.

Għebu dawk il-folol kollha li kienu ħeġġewħ 'il quddiem b'rabja u entużjażmu l-ewwel darba li trijonfalment mess l-għatba tad-Dar Ċentrali bħala kap.

Bosta minn dawk li kienu qrib tiegħu diġà telquh.

Herman Schiavone jinsab fl-eżilju.

Kristy Debono saddet ħalqha.

Jean Pierre Debono jinsab jilgħaq il-feriti li ġarrab.

Clyde Puli aktar moħħu fil-pożizzjoni personali tiegħu u qed jara kif ser jibqa' jterraq fil-wiċċ.

Kienu biss Carmelo Mifsud Bonnici u Edwin Vassallo li qabżu għal Adrian Delia: iżda Adrian Delia stess qed jintebaħ li ftit wisq huma dawk li jista' jserraħ fuqhom.

M'hemmx dubju li, minkejja d-diskussjonijiet simboliċi mal-avversarji tiegħu, jista' jagħżel li jkompli jispara mit-trinek.

Jekk jagħmel dan, ikun biss qed jipposponi dak li issa sar inevitabbli: li jikkrolla hu u jikkrolla kollox miegħu.

Sa sena, sentejn jew anki tliet snin mil-lum, Adrian Delia jista' jkun għadu kap tal-Partit Nazzjonalista.

Iżda meta ma jkollokx segwaċi, tispiċċa tkun il-mexxej tal-baħħ.

Tkun spiċċajt.

U jekk għadek ma ntbaħtx li spiċċajt, dan ma jbiddel xejn mill-fatt li spiċċajt.

Previous: Repubblika: Waqqaf it-tibdil fil-Kostituzzjoni Next: Il-Qorti mitluba tordna lil Ministri li jxandru s-sors tal-kwotazzjoni mill-parti mhux imxandra tar-rapport tal-inkjesta Egrant window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });